title: Stardoll

text: Stardollin alkuperäinen nimi oli Paperdoll Heaven. Sitä tuottava yritys perustettiin vuonna 2004, mutta nimi muuttui Stardolliksi uuden omistajan myötä vuonna 2006. Nykyisin verkkoyhteisö toimii kahdellakymmenelläyhdellä eri kielellä.


title: Stardoll

text: Useimmat Stardollin asiakkaat ovat 9–17-vuotiaita tyttöjä.


title: Doc Blanchard

text: Felix Anthony "Doc" Blanchard (11. joulukuuta 1924 – 19. huhtikuuta 2009) oli yhdysvaltalainen amerikkalaisen jalkapallon pelaaja. Hän on kuulunut vuodesta 1959 College Football Hall of Fameen.


title: Doc Blanchard

text: Blanchard opiskeli Pohjois-Carolinan yliopistossa ja Yhdysvaltain sotilasakatemiassa. Jälkimmäisessä ollessaan hän voitti vuonna 1945 Heisman Trophyn. Hänelle myönnettiin myös Maxwell- ja James E. Sullivan -palkinnot.


title: Doc Blanchard

text: Yliopistouransa jälkeen Blanchard sai NFL-varauksen, mutta päätti keskittyä armeijaan. Hän palveli ilmavoimissa niin Korean kuin Vietnaminkin sodissa.


title: Johnny Lujack

text: John Christopher Lujack (s. 4. tammikuuta 1925) on yhdysvaltalainen amerikkalaisen jalkapallon pelaaja.


title: Johnny Lujack

text: Yliopistotasolla Notre Damessa pelatessaan Lujack voitti vuonna 1947 Heisman Trophyn. Ammattilaisuransa hän loi Chicago Bearsissa (1948–1951).


title: Johnny Lujack

text: Lujack otettiin College Football Hall of Fameen vuonna 1960.


title: Jääkiekkoväkivalta

text: Jääkiekkoväkivalta on väkivaltaa, joka tapahtuu yleensä pelitilanteissa, jääkiekko-ottelun aikana.


title: Jääkiekkoväkivalta

text: Jääkiekkoväkivaltaa on yleensä tahalliset vahingoittamisyritykset ja -teot. Väkivallaksi lasketaan sääntöjen mukaan myös jääkiekkotappelut ja vaaralliset taklaukset. Jääkiekko on kontaktilaji, jossa taklaukset ovat tärkeä osa peliä, mutta pelaajien suojelemiseksi vaarallisiksi luokitellut taklaukset ovat kiellettyjä. Väkivallasta voidaan tarvittaessa antaa ankaria rangaistuksia, esimerkiksi Billy Coutu sai elinikäisen pelikiellon NHL:ään vuonna 1927, kun hän oli ottelun aikana hyökännyt tuomari Ryan O'Marran kimppuun. Kielto poistettiin kahden ja puolen vuoden jälkeen, mutta Coutu ei ikinä enää palannut NHL:ään.


title: Jääkiekkoväkivalta

text: Allan Loney oli ensimmäinen pelaaja, jota syytettiin murhasta. Hän nuiji Alcide Laurinin kuoliaaksi pelin aikana 14. helmikuuta 1905. Loney sanoi puolustaneensa itseään, ja syytteet alennettiin tapoksi ja hänet vapautettiin myöhemmin.


title: Jääkiekkoväkivalta

text: Vuoden 1987 nuorten MM-kilpailuissa Kanadan ja Neuvostoliiton joukkueet diskattiin joukkotappelun takia, kun kaikki joukkueiden pelaajat osallistuivat tappeluun.


title: Valkoinen helvetti

text: Valkoinen helvetti on yhdysvaltalainen lentoelokuva, joka oli osa aikansa Yhdysvaltain ilmavoimien toimintaa propagoivaa elokuvatuotantoa. Ohjaaja oli William A. Wellman.


title: Valkoinen helvetti

text:
Lentäjä Dooley (John Wayne) miehistöineen joutuu jäätävissä lento-olosuhteissa
tekemään Douglas C-47 Skytrain-kuljetuskoneella (Douglas DC-3:n sotilasversio) pakkolaskun Kanadan pohjoisosiin. Lasku onnistuu telineet ulkona.


title: Valkoinen helvetti

text: Radisti alkaa lähettää viestiä pakkolaskusta. Pakkolaskun tehneen koneen miehistö tekee majan, tekee nuotiolla savua ja pyrkii pysymään toimintakunnossa vähällä ruoalla. Yksi miehistöstä lähtee metsästämään lumisateeseen, eksyy ja kuolee, joka on elokuvan ainoa kohtaus, jossa on nainen edes jotenkin romanttisessa roolissa esillä. Elokuvassa John Wayne rukoilee enemmän kuin kaikissa muissa elokuvissaan yhteensä.


title: Valkoinen helvetti

text: Elokuvan yleisilme on dokumentaarisen oloinen, vakava. Toisaalla sotilaslentäjät ja Yhdysvaltain ilmavoimien rahtikoneita joko keikkatyönä tai kansalliskaartilaisina lentävät siviililentäjät alkavat etsiä kadonnutta konetta.Muut lentäjät ovat tuntemattomampia näyttelijöitä, osa yli-ikäisiä tai ylipainoisia, joka voi merkitä sitä, että elokuvalla on yritetty rekrytoida Korean sodasta palaavia siviililentäjiä USAFin palvelukseen.


title: Valkoinen helvetti

text: Lopussa koneen radiopeilaus onnistuu ja leiri löytyy. Parvi DC-3:ia pudottaa huoltoa leiriin.


title: Valkoinen helvetti

text:
Radistin käyttämä käsinveivattava hätäradio on BC-778/SCR-578/AN-CRT3, joka perustui Kolmannen
valtakunnan Luftwaffen lentokoneiden hätälähettimiin. Siti piti veivata 80 kierrosta minuutissa sähkön tuottamiseksi ja veivi oli ylettömän jäykkä. Se lähetti automaattisesti SOS-signaalin tai sillä voi lähettää Morse-koodia. Se toimi 500 kHz taajuudella, myöhemmät mallit toimivat 8,28 MHz tai 8,346 MZ taajuudella


title: Dick Kazmaier

text: Dick Kazmaier (23. marraskuuta 1930 – 1. elokuuta 2013) oli yhdysvaltalainen amerikkalaisen jalkapallon pelaaja. Princetonin yliopistossa ollessaan hän voitti vuonna 1951 sekä Heisman Trophyn että Maxwell Awardin.


title: Dick Kazmaier

text: Kazmaier sai NFL-varauksen vuonna 1952, mutta päätti hylätä ammattilaisjalkapallon ja luoda sen sijaan uran liikealalla. Hän on kuulunut College Football Hall of Fameen vuodesta 1966..


title: Johnny Lattner

text: John Joseph Lattner (24. lokakuuta 1932 – 13. helmikuuta 2016) oli yhdysvaltalainen amerikkalaisen jalkapallon pelaaja. Hän voitti Heisman Trophyn (1953) ja kaksi Maxwell Awardia (1952, 1953).


title: Johnny Lattner

text: Luotuaan uran Notre Damen yliopistossa Lattner pelasi lyhyesti ammattilaistasolla seuranaan Pittsburgh Steelers. Hän on kuulunut College Football Hall of Fameen vuodesta 1979.


title: Hopalong Cassady

text: Howard "Hopalong" Cassady (s. 2. maaliskuuta 1934) on yhdysvaltalainen amerikkalaisen jalkapallon pelaaja. Hän voitti vuonna 1955 Ohion valtionyliopistossa pelatessaan Heisman Trophyn ja Maxwell Awardin.


title: Hopalong Cassady

text: Cassady jatkoi myöhemmin ammattilaisseuroihin. Hän on vaikuttanut amerikkalaisen jalkapallon lisäksi baseballin puolella. Hänet kelpuutettiin vuonna 1979 College Football Hall of Fameen.


title: Kiitorata (vuoden 1970 elokuva)

text: Kiitorata ("Airport") on yhdysvaltalainen lentoelokuva, joka edustaa 1970-luvun katastrofielokuvien genreä.


title: Kiitorata (vuoden 1970 elokuva)

text: Kiitorata – Arthur Haileyn kirjalliselle tuotannolle tyypillisesti – oli myös aikansa elokuvan ja television ”dokumentaarisuusaallon” osa: se kertoi ”realistisesti” lentoaseman ja lentoliikenteen toiminnasta kuten samaan aikaan televisiossa kerrottiin esimerkiksi natseista ("Polttouhrit") ja neekeriorjista ("Juuret"). Haileyn tiiliskivi-kokoluokan kirja oli ollut samana vuonna Yhdysvaltain kirjojen myyntilistan kärjessä. Tämä oli myös ajankohdalleen tyypillistä: myyvistä kirjoista tehtiin hyvin nopeasti elokuvaversio, mikä usein näkyi elokuvien laadussa.


title: Kiitorata (vuoden 1970 elokuva)

text: "Kiitorata" toimi alkusysäyksenä 1970-luvun katastrofielokuvien aallolle. Se sai vuosikymmenen mittaan kolme jatko-osaa: "Jättiläinen taivaalla" (Airport 1975, 1974), "Kaappaus Bermudan kolmiossa" (Airport ’77, 1977) ja "Airport ’80 – Concorde" (1979). Elokuvasarja joutui 1980-luvulla pilan kohteeksi parodiaelokuvissa "Hei, me lennetään!" ja "Hei, taas me lennetään!".


title: Kiitorata (vuoden 1970 elokuva)

text: Burt Lancaster esittää Lincolnin kansainvälisen lentoaseman päällikköä Mel Bakersfeldiä, jolle elämä on työtä samalla kun hänen ”rikkaan perheen tytär” -vaimonsa Cindy haluaa hänet hyväntekeväisyysjuhliin ja isänsä yritykseen työhön. Kuten 1970-luvun elokuvissa oli tyypillistä, sankarin avioliitto oli hajoamassa, mutta miehen onneksi hänen sihteerinsä (alkuperäisteoksessa suuren lentoyhtiön sosiaalipäällikkö) ymmärtää häntä ja he löytävät toisensa elokuvan lopussa.


title: Kiitorata (vuoden 1970 elokuva)

text: Lentoaseman päällikkö on julkisen sektorin johtaja ja tässä roolissa lataa katsojille monologin, jossa haetaan lisärahoitusta lentoasemille ajankohtana, jolloin valtion rahoituksen kasvu oli hiipunut.


title: Kiitorata (vuoden 1970 elokuva)

text: George Kennedy on lentokentän kenttätyömiesten pomo Joe Patroni, joka muun muassa saa lentoaseman lumeen juuttuneen aikansa huippua edustavan Boeing B707-matkustajalentokoneen liikkeelle - tarpeeksi työntövoimaa moottoreista - sääntöjen rikkominen tuo tuloksen! Hänen avioliittonsa voi hyvin.


title: Kiitorata (vuoden 1970 elokuva)

text: Kolmas hahmo on Dean Martinin esittämä liikennelentäjä Vernon Demerest, jolle tulee ongelma raskaaksi saattamastaan lentoemännästä Gwen Meighenistä (J. Bisset).


title: Kiitorata (vuoden 1970 elokuva)

text: Comic relief-hahmona on tässä elokuvassa mummo Ada Quonsett, joka matkustelee huvikseen ilman lentolippua.


title: Kiitorata (vuoden 1970 elokuva)

text: Elokuvan katastrofin tuovana uhkana on työtön, kiivasluontoinen ja mielisairas entinen räjäytystyön esimies D O Guerrero, joka huijaa vaimoltaan viimeiset rahat, ostaa niillä lentolipun Roomaan, ostaa suuren henkivakuutuksen ja aikoo räjäyttää koneen ilmassa, jotta vaimo saisi korvaukset. Tarkka tullimies, joka elokuvan alussa paljastaa varakkaan naisen salakuljettamasta koiransa kaulapannassa timantteja (joka on ajankohtansa sosiaalista viestiä), aistii, että tässä miehessä on jotain vikaa ja lentoyhtiö profiloi miehen uhan - ottamatta lainkaan yhteyttä viranomaisiin!


title: Kiitorata (vuoden 1970 elokuva)

text: Koska koneessa on ”kansalaisen oikeuksia” puolustavia ihmisiä (tuohon aikaan American Civil Liberties Union oli vielä kovasti aktiivinen Yhdysvalloissa), miehen pidätys epäonnistuu ja hän räjäyttää itsensä koneessa. Raskaana oleva lentoemäntä vammautuu muun muassa kasvoihin pahasti ja Dean Martinin esittämä lentäjä tunnustaa rakkautensa hänelle. Kone vaurioituu, mutta onnistuu palaamaan lähtökentälle. Koneen laskeuduttua kentälle se tietenkin rullaa omin voimin putken päähän ja matkustajat poistuvat koneesta. Ada Quonsett, joka osallistui hullun miehen taltuttamiseen, sai lentoyhtiöltä elinikäiset ilmaiset lennot minne tahansa business-luokassa, joka vei hänen pelistään ilon. Lentoaseman päällikkö lähtee sihteerinsä luo yöksi.


title: Kiitorata (vuoden 1970 elokuva)

text: "Kiitorata" sai kymmenen Oscar-ehdokkuutta, joista Helen Hayes voitti palkinnon parhaasta naissivuosasta. Maureen Stapleton sai roolistaan Golden Globen.


title: Kiitorata (vuoden 1970 elokuva)

text: "VideoHound’s Golden Movie Retriever" pitää "Kiitorataa" vanhanaikaisena ja sen käsikirjoitusta jokseenkin typeränä. Se antaa elokuvalle kuitenkin kolme tähteä neljästä.


title: Kiitorata (vuoden 1970 elokuva)

text: Suomalainen "Episodi"-elokuvalehti listasi "Kiitoradan" vuonna 2004 kaikkien aikojen neljänneksi parhaaksi katastrofielokuvaksi.


title: Mysterio Buffo

text: Mysterio Buffo on italialaisen Dario Fon vuonna 1969 käsikirjoittama sarja monologinäytelmiä.


title: Mysterio Buffo

text: "Mysterio" tarkoittaa tässä Raamatusta aiheensa ottavia näytelmiä ja "buffo", italian sana koominen tai hauska, paljastaa, että kyse on ironiasta ja komediasta. Dario Fo toi vanhoihin teksteihin nykyajan asioita mukaan. Ne perustuvat Raamattu-aiheisiin keskiajan kiertävien teattereiden näytelmiin. Katolinen kirkko, johon näytelmien pilkka syystäkin usein kohdistui, sai lopulta uuden ajan alussa 1400-luvulla toiminnan estettyä jopa teloittamalla esiintyjät.


title: Mysterio Buffo

text: Suomessa Mysterio Buffoa esitti vuonna 1987 KOM-teatteri ja Erkki Saarela näytteli puheroolin. Yleisradion TV-teatteri nauhoitti KOM-teatterin esityksen vuonna 1987.


title: Mysterio Buffo

text: Näytelmässä on neljä pienoisnäytelmää:


title: An Ånswer Can Be Found

text: An Ånswer Can Be Found on amerikkalaisen hard rock -yhtye CKY:n kolmas studioalbumi, joka julkaistiin 28. kesäkuuta 2005. Levy on yhtyeen viimeinen Island Records -levy-yhtiöllä.


title: An Ånswer Can Be Found

text: Levyltä on julkaistu single "Familiar Realm", josta on tehty myös musiikkivideo. "As The Tables Turn" -kappale on ollut Burnout Revenge -videopelissä.


title: An Ånswer Can Be Found

text: Albumi debytoi Yhdysvalloissa Billboard 200 -listan sijalla 35.


title: Kunnallisvaalit 1936

text: Kunnallisvaalit järjestettiin Suomen kunnissa joulukuussa 1936. Talvisodan ja siitä aiheutuneen siirtoväen asuttamisen keskeneräisyyden sekä jatkosodan takia valtuutettujen toimikausi kesti yhdeksän vuotta.


title: Kreikkalainen salaatti

text: Kreikkalainen salaatti (, ”kyläsalaatti”) eli "horiatiki", lausutaan ”horjatiki”, puhekielessä myös "fetasalaatti", on kreikkalaisesta keittiöstä peräisin oleva ruokalaji. Se sisältää perinteisesti tuoretta kypsää tomaattia, kurkkua, puna- tai keltasipulia, oliiveja sekä fetajuustoa ja usein myös paprikaa.


title: Kreikkalainen salaatti

text: Kreikkalainen salaatti maustetaan kreikkalaisella neitsytoliiviöljyllä sekä oreganolla, joskus myös kreikkalaisella punaviinietikalla eli "xídillä". Salaattia ei yleensä sekoiteta, ja ainekset on yleensä pilkottu suhteellisen suuriksi paloiksi. Feta on suurena viipaleena salaatin päällä. Salaatin kanssa tarjoillaan usein vaaleaa leipää, ja sen kanssa sopii kreikkalainen valkoviini tai retsina.


title: Kreikkalainen salaatti

text: Kreikkalainen salaatti on yksi kreikkalaisen keittiön tunnetuimmista ruokalajeista. Salaateissa on vaihtelua paikallisesti ja vuodenaikojen mukaan, ja oikeaoppisessa kyläsalaatissa onkin ennen kaikkea sitä, mitä kussakin kylässä on saatavilla tuoreena juuri kyseisellä hetkellä. Joskus fetan tilalla saatetaan käyttää muuta paikallista juustoa. Nimestään huolimatta kreikkalaisessa salaatissa ei yleensä ole salaatinlehtiä.


title: John David Crow

text: John David Crow (8. heinäkuuta 1935 Marion, Louisiana – 17. kesäkuuta 2015) oli yhdysvaltalainen amerikkalaisen jalkapallon pelaaja. Hän sai vuonna 1957 Heisman Trophyn Texas A&M Universityssa pelatessaan.


title: John David Crow

text: Crow siirtyi yliopistouransa jälkeen ammattilaisseuroihin, joissa hän pelasi aina vuoteen 1968. Sen jälkeen hän toimi valmennus- ja valvontatöissä.


title: John David Crow

text: Crow sai nimityksen NFL:n 1960-luvun ns. vuosikymmenjoukkueeseen ("all-decade team"). Hän on kuulunut College Football Hall of Fameen vuodesta 1976.


title: Ten Years Gone

text: Ten Years Gone on brittiläisen rockyhtyeen Led Zeppelinin kappale, joka julkaistiin vuonna 1975 albumilla "Physical Graffiti".


title: Ten Years Gone

text:
Kappale kertoo siitä, miten kymmenen vuotta aiemmin laulaja Robert Plant oli rakastanut tulisesti naista, joka oli käskenyt tämän valita musiikin ja hänen välillään.
Plant oli rakkaudestaan huolimatta sanonut ettei voi lopettaa alkuun päästyään.


title: Ten Years Gone

text: Kappale on pääosin kitaristi Jimmy Pagen säveltämä, mutta Robert Plant teki siihen muutamia muutoksia sen valmistumisen jälkeen.


title: Ten Years Gone

text: Pituutta kappaleella on 6 minuuttia, 31 sekuntia.


title: Koskisto

text: Koskisto on yksi Kouvolan kylistä. Aikoinaan siellä sijaitsi Euroopan suurin emmental-juustoa tuottava meijeri. Nykyään meijeri on asumis-, kahvila- ja taidekeskuskäytössä. Taidekeskuksen toiminnasta vastaa Tia Tajakka.


title: Jyrkkälä

text: Jyrkkälä on Turussa Pahaniemen kaupunginosassa sijaitseva lähiö Härkämäen, Suikkilan ja Vienolan vieressä. Alueella asuu noin 1 300 ihmistä.


title: Jyrkkälä

text: Jyrkkälä oli Kunta-alan ammattiliitto KTV:n, Turun kaupungin ja Rakennus-Ruolan yhteisprojekti. Arava-lainoitettuja kerrostaloja alettiin rakentaa vuonna 1968. Kaikki 17 toteutunutta taloa ovat olleet alusta saman kiinteistöyhtiön hallinnassa. Samassa katuosoitteessa (Jyrkkälänkatu 2) on porraskäytäviä aakkosten jokaiselle kirjaimelle A:sta Ö:hön. Talojen julkisivuja alettiin peruskorjata vuonna 1990, ja alueelle tilattiin värityssuunnitelma, jonka myötä osa taloista maalattiin ja osa levytettiin. Lisäksi julkisivuihin kiinnitettiin isot tunnuskirjaimet. Vuosina 2014–2018 lähiössä on käynnissä korjaushanke, jossa uusitaan muun muassa kaikkien rakennusten julkisivut ja ikkunat. Vuonna 2016 kahteen taloon asennettiin päätyseinän julkisivumateriaaliksi aurinkopaneeleja.


title: Jyrkkälä

text: Jyrkkälässä on kirjasto, päivittäistavarakauppa, pizzeria, kampaamo, RC-Racing-rata, skeittialue ja nuorisotalo sekä baari. Lähistöllä on myös Aunelan alakoulu. Myös gatorade center ja Turun Messu- ja Kongressikeskus sijaitsevat Jyrkkälän lähellä.


title: Jyrkkälä

text: Alueen mukaan nimetty Jyrkkälän Tykit pelaa jalkapalloa Turun Piirin Kolmosessa.


title: Kyläkaupan rappusilla

text: Kyläkaupan rappusilla on suomalaisen Folkswagen-yhtyeen neljäs ja viimeisin albumi. Se julkaistiin 6. kesäkuuta 2008.


title: Kyläkaupan rappusilla

text: Albumin musiikki koostuu kupleteista, laulelmista, iskelmistä ja vanhasta tanssimusiikista. Bonuksena on kuuden vieraskielisen kappaleen "St. Mura" -EP (mukana muun muassa vierailevan solistin Harri Marstion tulkitsema englanninkielinen versio ”Suhmuran Santrasta”), sekä tietokoneella näkyvä QuickTime-videoraita ”Pojanpoika poistuu” -kappaleesta. Levyn liitteenä on 16-sivuinen kansivihko.


title: Kyläkaupan rappusilla

text: Kaikki kappaleet sovittanut Folkswagen ja vierailevat muusikot.


title: Agustina García

text: Agustina García (s. 12. kesäkuuta 1981) on argentiinalainen maahockeypelaaja, hän on maajoukkueessa voittanut kahdesti Pan Amerikan -kisoista kultaa (1999, 2003). Olympialaisista hän on saanut vuonna 2000 hopeaa, 2004 pronssia ja 2008 pronssia. Lisäksi hän saavutti pronssia Champions Trophy-kilpailussa Rosariossa 2004. WorldHockey on valinnut hänet vuoden nuoreksi pelaajaksi vuosina 2002 ja 2004.


title: The Rain Song

text: The Rain Song on rockyhtye Led Zeppelinin kappale, joka on julkaistu albumilla "Houses of the Holy" vuonna 1973. Kappale äänitettiin vuonna 1972.


title: The Rain Song

text:
"The Rain Song" eroaa muista "Houses of the Holyn" kappaleista herkkyydellään ja akustisuudellaan.
Kappaletta hallitsee pääosin kitaristi Jimmy Pagen akustinen kitara ja myöhemmin suuren huomion saa myös John Paul Jonesin Mellotron/piano.


title: The Rain Song

text: Robert Plant ja Jimmy Page ovat kirjoittaneet kappaleen sanat yhdessä. Page myös tuotti kappaleen, samoin kun koko Houses of the Holy -albumin.


title: The Rain Song

text: Kappaleen kesto on 7 minuuttia, 39 sekuntia.


title: Saksan kommunistinen puolue

text: Saksan kommunistinen puolue ( , lyh. KPD) muodostui Spartakistiliiton muutettua nimensä ensimmäisen maailmansodan ja marraskuun vallankaappausyrityksen jälkeen 1918 Saksassa.


title: Saksan kommunistinen puolue

text: KPD ilmoitti toimivansa vallankumouksellisena vaihtoehtona sosiaalidemokraateille ja pyrki proletariaatin diktatuurin perustamiseen, sillä se halusi korvata itse kutsumansa "porvarillisen" demokratian sosialistisella neuvostotasavallalla. Puolue oli perustamassa Kommunistista internationaalia Venäjällä 1919.


title: Saksan kommunistinen puolue

text: KPD:n ehdokkaana Saksan presidentiksi 1925 ja 1932 oli Ernst Thälmann. Kansallissosialistien valtaannousun jälkeen 1933 puolue kiellettiin.


title: Saksan kommunistinen puolue

text: Toisen maailmansodan jälkeen Saksan miehittäjävallat sallivat puolueen toiminnan. Neuvostoliiton miehittämällä alueella Itä-Berliiniä lukuun ottamatta sosiaalidemokraattiset puoluejärjestöt pakkoyhdistettiin kommunistisiin vuoden 1946 huhtikuussa nimellä Saksan sosialistinen yhtenäisyyspuolue, josta tuli Itä-Saksaa yksinvaltaisesti hallinnut kommunistipuolue.


title: Saksan kommunistinen puolue

text: Läntisessä Saksassa KPD:n toiminta kiellettiin 1956. Muiden liittopäiväpuolueiden mukaan KPD oli osasyyllinen Weimarin tasavallaksi kutsutun tasavaltaisen Saksan romahtamiseen, vieraan vallan (Neuvostoliiton) ohjauksessa ja perustuslain vastainen.


title: Saksan kommunistinen puolue

text: Vuonna 1968 pääosin KPD:n entiset jäsenet perustivat "Saksalaisen kommunistisen puolueen" (DKP).


title: Suhoi Su-39

text: Suhoi Su-39 () on Venäjän uusi rynnäkkölentokone. Se on suurehko uudistus, joka pohjautuu Suhoi Su-25-koneeseen. Välituotantotyyppinä oli Suhoi Su-25SM, joka poikkeaa edeltäjästään suuremman moottoritehon ja laajemman toimintakyvyn vuoksi. Koneesta on myös kaksipaikkainen Su-25UBM -koulukonemalli.


title: Suhoi Su-39

text: Suhoi Su-39:ssä on Shkval-M päivä- ja pimeätähtäinjärjestelmä, joka voidaan kytkeä ajanmukaisiin aseisiin. Ripustimeen voidaan asentaa Koryo 25-tutkatähtäin. Lisäksi koneeseen voidaan liittää signaalitiedustelulaitteisto, automaattinen lennonhallinta ja suunnistuslaitteisto. Valmistajan mukaan kone kykenisi toimimaan kaikenlaisia maamaaleja vastaan jokaisessa sääolosuhteessa.


title: Suhoi Su-39

text: Kone on kestävä lentäjien, moottorin ja järjestelmien titaanisuojauksen vuoksi ja siksi, että jaetut polttoainesäiliöt osuman saatuaan täyttyvät polyuretaanivaahdolla.


title: Abu Nuwas

text: Abū Nuwās al-Ḥasan ibn Hānī al-Ḥakamī (n. 750–814, ) oli yksi merkittävimmistä arabian kielellä kirjoittaneista runoilijoista. Hän syntyi Ahvāzin kaupungissa Persian valtakunnassa ja hänellä oli sekä arabialaisia että persialaisia sukujuuria. Hänestä tuli ajan arabiankielisen runouden kaikkien lajityyppien mestari, mutta hänet tunnetaan erityisesti jahti-, rakkaus- ja viinirunoistaan. Hänen teoksissaan viinirunous kehittyi huippuunsa. Hänet muistetaan myös pederastiaa ylistävistä runoistaan ("mudhakkarāt"). Abu Nuwasin runous on siirtynyt kansanperinteeseen, ja hän esiintyy useita kertoja "Tuhannessa ja yhdessä yössä".


title: Abu Nuwas

text: Abu Nuwas syntyi vuosien 747 ja 762 välillä Persian lounaisosan Ahvāzissa. Hänen äitinsä oli persialainen, isänsä arabi ja umaijadikalifi Marwan II:n sotilas. Hän muutti äitinsä kanssa Basraan ja sen jälkeen Kufaan. Hän sai perusteellisen filologisen ja uskonnollisen koulutuksen opiskellen Koraania, hadith-perimätietoa ja kielioppia; hänen opettajinaan toimivat kufalainen runoilija Walibah ibn al-Hubab ja basralainen runoilija Khalaf al-Ahmar. Walibah, jonka kanssa Abu Nuwasilla sanotaan olleen eroottinen suhde, tutustutti hänet arabiankielisen runouden kevyempiin muotoihin. Khalafilta hän oppi taas muinaista beduiinirunoutta, ja hänen sanotaan viettäneen vuoden beduiinien keskuudessa autiomaassa ymmärtääkseen paremmin heidän käyttämäänsä perinteistä kieltä.


title: Abu Nuwas

text: Vuonna 786 Abu Nuwas muutti Bagdadiin ja yritti päästä abbasidien kalifin Harun al-Rašidin hovirunoilijaksi ja barmakidien visiirisuvun suosioon siinä kuitenkaan onnistumatta. Barmakididynastian kaaduttua hän lähti maanpakoon Egyptiin vuosiksi 805–807. Palattuaan Bagdadiin hänen onnensa kääntyi ja hänestä tuli kalifi al-Aminin luotettu juomatoveri ("nadīm"), joka nautti hovissa suurta suosiota. Al-Amin kuoli vuonna 813 ja Abu Nuwas pian sen jälkeen vuoteen 815 mennessä.


title: Abu Nuwas

text: Arabikriitikot pitivät Abu Nuwasia parhaimpana varhaismoderneista "muḥdathūn"-runoilijoista. Hänen tuotantonsa on monipuolista, ja hän olikin ensimmäinen arabirunoilija, jonka "dīwān" eli runokokoelma järjestettiin aihealueittain eikä aakkosjärjestykseen. Eräs Abu Bakr al-Sulin laatima kokoelma käsittää kymmenen eri genreä: 1) viinirunous eli "khamriyyāt"; 2) metsästysrunous eli "ṭardiyyāt"; 3) ylistysrunot eli "madīḥ"; 4) pilkkarunot eli "hijāʼ"; 5) rakkausrunot nuorille miehille eli "mudhakkarāt"; 6) rakkausrunot naisille eli "muʼannathāt"; 7) rivot runot eli "mujūn"; 8) syytösrunot eli "mu‘ātabāt"; 9) itkurunot eli "marāthī" ja 10) askeettiset runot eli "zuhdiyyāt". Erityisesti Abu Nuwas tunnetaan viiniä ja pederastiaa käsittelevistä runoistaan.


title: Abu Nuwas

text: Viininjuonti oli aiemmin ollut vain satunnainen klassisissa arabialaisissa "qasida"-oodeissa esiintynyt teema. Abu Nuwas kehitti aihealuetta eteenpäin, ja myöhemmin siitä kirjoittaneet runoilijat tukeutuvatkin vahvasti hänen tuotantoonsa. Viinirunoudessa voitiin käsitellä useita erilaisia teemoja: viiniä ja sen ulkonäköä, viinin juojia, humaltumista ja muita viinin aiheuttamia vaikutuksia, seksiä ja katumusta. Hedonistisilla ja yhteiskunnan normeja rikkovilla runoilla Abu Nuwas kapinoi myös esi-islamilaisen runouden vanhanaikaisia konventioita vastaan: vanhemmissa runoissa haikaillaan autiomaaleirejä, Abu Nuwasin runoissa tavernoja.


title: Abu Nuwas

text: Abu Nuwasin viinirunot tarjoavat ikkunan aikakauden Bagdadin yläluokkaiseen, hedonistiseen maailmaan. Viiniä kauppasivat pääosin kristityt, ja runojen tapahtumat sijoittuvatkin usein kaupunkia ympäröiviin luostareihin.


title: Abu Nuwas

text: Abu Nuwasin rakkausrunot voidaan jakaa nuorille miehille osoitettuihin runoihin ("mudhakkarāt") ja naisille osoitettuihin runoihin ("muʼannathāt"). Ensimmäisiä on eräässä kokoelmassa kaksi kolmasosaa, jälkimmäisiä yksi kolmasosa, mutta jako niiden välillä ei ole lainkaan selvä. Rakkausrunoissa on myös miehiksi pukeutuneita nuoria naisia ylistäviä runoja ("ghulāmiyyāt"). Runot ovat "gaseelirunoja", joissa kuvaillaan rakkauden eri puolia: rakastetun ulkonäköä, toisaalta rakkauden aiheuttamaa kipua ja vaikeuksia ja toisaalta iloa, mustasukkaisuutta ja niin edelleen. Toisin kuin "mujūn"-runot, rakkausrunot eivät sisällä rivouksia.


title: Abu Nuwas

text: Abu Nuwasin metsästysrunot on kirjoitettu "rajaz"-runomitalla ja ne sisältävät paljon rikasta mutta vaikeaa beduiinisanastoa. Yleensä niissä kuvaillaan matkaa jahdille sekä jahtiin osallistuvia eläimiä ja riistaa. Viinirunojen tavoin myös metsästysrunot olivat aiemmin olleet satunnainen "qasida"-oodeissa esiintynyt teema, josta Abu Nuwas teki oman genrensä.


title: Abu Nuwas

text: Ylistysrunot ("madīḥ") ovat osin "qasida"-muotoisia runoja, osin yhtä aihetta käsitteleviä runoja ("qiṭ‘a"). "Qasida"-muotoisissa runoissa prologi on usein korvattu runon aihetta parodioivalla osuudella tai täysin siihen liittymättömällä teemalla. Rivojen "mujūn"-runojen luokkaan kuuluu vuorostaan myös paljon muita aiheita, kuten vitsikkäitä runoja ja muihin luokkiin sopimattomia runoja.


title: Abu Nuwas

text: Abu Nuwasin runojen kieli perustuu vanhaan arabiperinteeseen, mutta niiden aiheet ovat usein urbaaneja. Runot ovat ironisia ja vitsikkäitä, yksinkertaisia ja elegantteja. Abu Nuwas oli hedonisti, joka käytti suuren osan elämästään nautinnon tavoitteluun, mutta hän kykenee kuvailemaan eri tunteita ja niiden erilaisia nyansseja hienostuneen tarkasti. Muiden "muḥdathūn"-runoilijoiden tavoin hän käyttää paljon kielikuvia kuten metaforia ja vertauksia. Runot ovat pääosin yleiskielisiä, mutta niissä käytetty sanasto vaihtelee aiheesta riippuen: rakkausrunoissa Abu Nuwas käyttää puhekielisiä ilmauksia ja joskus persiankielisiäkin sanoja, metsästysrunoissa beduiinisanastoa.


title: Abu Nuwas

text: Abu Nuwas on 700-luvulla kehittyneen ”modernin” arabirunouden merkittävin edustaja ja yksi suurimmista koskaan kirjoittaneista arabirunoilijoista. Hänen maineettaan kasvattivat hänen runoissaan kuvailemansa vapaamielinen elämäntyyli sekä taipumus vitsikkyyteen ja ihmisten šokeeraamiseen. Hänestä on säilynyt lukemattomia, totuusarvoltaan kyseenalaisia anekdootteja, joissa skandaalimaisestikin käyttäytyvän runoilijan persoona vastaa hänen runojensa luonnetta. Jim Colville toteaa, että hänet tunnetaan abbasidirunouden ”pahana poikana”, jonka viininjuontia, homoseksuaalisuutta ja rivouksia käsitelleet runot vaikuttavat usein perustuvan hänen omiin seikkailuihinsa. Toisaalta Abu Nuwasin runous heijastelee myös Persian kasvavaa vaikutusta arabikulttuuriin.


title: Abu Nuwas

text: Abu Nuwas ei itse kerännyt runojaan muistiin. Merkittävimmät säilyneet runokokoelmat on laadittu 900-luvulla, noin 150 vuotta hänen kuolemansa jälkeen. Abu Nuwasin "dīwāniin" oli siihen mennessä lisätty paljon siihen kuulumatonta materiaalia, jota esimerkiksi Abu Bakr al-Suli yritti karsia pois.


title: Abu Nuwas

text: Abu Nuwas voidaan nähdä osana vastakulttuuria, joka on elänyt puhdasoppisen Islamin rinnalla. Islamilainen laki kieltää alkoholin käytön, ja Abu Nuwas joutuikin sen vuoksi vaikeuksiin – yläluokkaa sääntö ei ole juuri koskenut, mutta se avulla on voinut löytää syntipukkeja. Abu Nuwasin kalifi heitätti vankilaan miellyttääkseen häntä sisällissodassa tukeneita uskonoppineita. Nykyäänkin moraalinvartijat pitävät Lähi-idässä Abu Nuwasia arveluttavana ja turmiollisena. Hänen runoistaan ei juuri olekaan julkaistu kriittisiä kokoelmateoksia.


title: Abu Nuwas

text: Abu Nuwas esiintyy myös joissakin "Tuhannen ja yhden yön tarinoissa" fiktiivisenä hahmona, kuten kalifi Harun al-Rašidin hovinarrina.


title: Ekkehard Fasser

text: Ekkehard Fasser (s. 3. syyskuuta 1952) on sveitsiläinen entinen rattikelkkailija.


title: Ekkehard Fasser

text: Fasser aloitti kilpailemisen vuonna 1980. Hän saavutti Calgaryn olympialaisista 1988 kultaa neljästä miehestä Kurt Meierin, Marcel Fässlerin ja Werner Stockerin kanssa. Vuonna 1983 hän saavutti myös samasta lajista maailmanmestaruuden.


title: Jagdschloss Grunewald

text: Jagdschloss Grunewald on Berliinin vanhin säilynyt linnarakennus. Linna sijaitsee Grunewaldjärven kaakkoisrannalla, Dahlemin kaupunginosassa Steglitz-Zehlendorfin osa-alueella. Itse järvi sijaitsee Grunewaldin kaupunginosassa Charlottenburg-Wilmersdorfin osa-alueella.


title: Jagdschloss Grunewald

text: Grunewaldin metsästyslinna on rakennettu varhaisrenessanssiseen tyyliin vuonna 1542 ja se on luultavasti suunnitellut arkkitehti Caspar Theyss. Linnan rakennutti Brandenburgin vaaliruhtinas Joakim II. Alkujaan linnan kantoi nimeä "Zum grünen Walde" ja antoi nimen ympäröivälle alueelle. Rakennus oli aluksi kaksikerroksinen, mutta sitä korotettiin 1600-luvulla. Linnan suuri sali on nykyään ainoa Berliinissä säilynyt renessanssityylinen sisätila kirkkoja lukuun ottamatta. Vuosien 1705 ja 1708 välillä Preussin ensimmäisen kuninkaan Fredrik I:n valtakaudella linnaa uudistettiin ja se sai barokkisia tyylielementtejä. Vallihauta täytettiin ja päärakennuksen ympärille tehtiin pienemmät piharakennukset. Arkkitehtina toimi tuolloin hoviarkkitehti Martin Grünberg. Vuonna 1800 linnan nimi vaihdettiin lyhennettyyn muotoon Grunewald.


title: Jagdschloss Grunewald

text: Linna on ollut museokäytössä vuodesta 1932 lähtien. Näyttelyyn kuuluu yli 200 saksalaisten ja hollantilaisten taiteilijoiden maalausta sekä koriste-esineitä ja historiallisia metsästysaseita. Sitä hallinnoi nykyisin "Stiftung Preußische Schlösser und Gärten Berlin-Brandenburg" -niminen säätiö.


title: Matti Ollikainen

text: Matti Ollikainen (s. 15. syyskuuta 1980) on suomalainen lentopalloilija. Urallaan hän on pelannut Suomen A-maajoukkueessa, sekä kotimaan kenttien lisäksi Saksan Bundesliigassa sekä Venäjän Superliigassa. Ollikainen lopetti yllättäen uransa vuonna 2006, mutta teki paluun kentille Mestaruusliigassa kaudella 2009-10.


title: Matti Ollikainen

text: Ollikainen aloitti lentopallouransa Lempäälän Jyryssä. Hän nousi nopeasti urallaan ylöspäin, ja SM-liigaan Isku-Volleyn SM-liigajoukkueeseen. Kaudella 2002 Ollikainen juhli suomenmestaruutta Isku-Volleyn paidassa. Lisäksi hänet valittiin SM-liigan tähtiseitsikkoon kauden päätteeksi. Seuraavalla kaudella Ollikainen jatkoi vahvaa menoaan johdattaen Isku-Volleyn SM-finaaleihin jälleen. Finaalisarja päättyi kuitenkin pettymykseen kun tamperelaiset hävisivät viidennen ja ratkaisevan finaalin tiukasti. Ollikainen valittiin jo toisen kerran peräkkäin SM-liigan tähtiseitsikkoon.


title: Matti Ollikainen

text: Kauden 2004 päätteeksi Ollikainen siirtyi ammattilaiseksi Venäjän Superliigaan Fakelin joukkueeseen. Hän teki suomalaista lentopalloiluhistoriaa olemalla ensimmäinen suomalainen pelaaja Venäjän Superliigassa, kun Ollikainen astui kentälle superliigassa kaudella 2005. Oltuaan vuoden Venäjän Superliigassa Ollikainen siirtyi pelaamaan Saksan Bundesliigaan SCC Berliinin joukkueeseen.


title: Matti Ollikainen

text: SCC Berliinissä Ollikainen jatkoi hyviä otteitaan nousemalla joukkueen tähtipelaajaksi yhdessä suomalaisen Nisse Huttusen kanssa. Kauden päätteeksi Ollikainen pääsi juhlimaan Saksassa pronssia, kun hänen joukkueensa kaatoi pronssipeleissä Unterhachingin otteluvoitoin 2-1.


title: Matti Ollikainen

text: Kauden jälkeen Ollikainen lopetti yllättäen uransa huippulentopallossa. Lopettamiseen johtaneita syitä oli monta, joita ei yleisö tiedä tähänpäiväänkään mennessä. Ollikainen oli muutaman vuoden sivussa, kunnes teki paluun kaudeksi 2009-10. Hän debytoi Isku-Veikkojen joukkueessa Mestaruusliigassa. Isku-Veikot tippui liigasta kauden jälkeen, ja Ollikainen siirtyi vanhaan kotiseuraansa Tampereen Isku-Volleyhin. Isku-Volleyssa hän alkoi nousta hiljalleen takavuosien tasolleen ja voitti SM-pronssia kauden 2010-11 päätteeksi.


title: Matti Ollikainen

text: Kaudella 2011-12 Ollikainen jatkoi Isku-Volleyssa. Joukkue tippui puolivälierissä. Ollikainen ei jatkanut Iskussa kauden jälkeen eikä siirtynyt muihinkaan pääsarjatason seuroihin.


title: Matti Ollikainen

text: Miesten A-maajoukkueeseen Ollikainen nousi ensimmäisen kerran kaudella 2001. A-maajoukkueessa hän nousi nopeasti joukkueen runkopelaajaksi. Hänen viimeisiksi peleikseen A-maajoukkueessa jäivät Euroopan liigan finaalit, joista joukkue voitti hopeaa häviten finaalissa Venäjälle.


Grand Prix -autoilun Euroopan-mestaruussarja oli autourheilusarja, jota kilpailtiin vuosina 1931–1932 ja 1935–1939. Sarja lopetettiin toisen maailmansodan alettua. Vuonna 1950 perustettiin sarjan tilalle Formula 1. Sarjaa järjesti FIA:n edeltäjä, Association Internationale des Automobile Clubs Reconnus (AIACR).


title: Grand Prix -autoilun Euroopan-mestaruussarja

text: Kausilla 1931 ja 1932 oli käytössä kiistellyt Formula Libre -säännöt, joiden mukaan auton vähimmäispaino oli 900 kg.


text: Kaudella 1934 AIACR asetti autojen painorajaksi 750 kg. Adolf Hitler ilmoitti antavansa 450 000 reichsmarkkaa saksalaisille autoyhtiöille, jotta ne rakentaisivat kilpa-autoja. Rahat jaettiin Mercedes-Benzin ja Auto-Unionin kesken. Auto-Unionissa autoja suunnitellut Ferdinand Porsche keksi laittaa moottorin kuljettajan taakse, eikä eteen, niin kuin niinä aikoina oli tapana. Molempien saksalaisten autoyhtiöiden autot hallitsivat lähes kaikkia kilpailuja, joihin osallistuivat.


text: 750 kg painoraja oli käytössä kauden 1937 loppuun asti. Kaudella 1938 otettiin uusi malli käyttöön. Ahdinta käyttäneiden autojen iskutilavuus piti olla 666–3000 cm³, kun taas autojen, joissa ei ollut ahdinta, iskutilavuus piti olla 1000–4500 cm³. Autojen piti painaa 400–850 kg. Tarkkaan vähimmäispainoon vaikutti moottorin iskutilavuus.


text: Verrattuna nykyiseen Formula 1 -sarjaan, pistelaskujärjestelmä oli varsin erilainen Euroopan-mestaruussarjassa. Mitä parempi sijoitus oli, sitä vähemmän pisteitä sai. Eli kuljettaja, joka oli kerännyt vähiten pisteitä kauden aikana, voitti mestaruuden.


text: Ensimmäiseksi kilpailussa sijoittunut kuljettaja sai yhden pisteen, toiseksi sijoittunut kaksi pistettä, ja kolmanneksi sijoittunut kolme pistettä.


text: Muut maaliin päässeet kilpailijat saivat pisteitä sen mukaan, kuinka suuren osuuden he ajoivat kilpailun koko pituudesta.


text: Jos kilpailija keskeytti tai jos kilpailija hylättiin, hän sai kahdeksan pistettä.


text: Kaudella 1931 tallit saivat kesken kilpailun vaihtaa kuljettajaa autoon, ja tällöin kaikki autoa ajaneet kuljettajat saivat mahdolliset mestaruuspisteet.


text: Kaudesta 1932 lähtien, jos kuljettajaa vaihdettiin kesken kilpailun toiseen, vain alkuperäinen kuljettaja sai mahdolliset pisteet.


text: AIACR:n kauden loppukokouksessa vuoden 1938 lopulla kävi ilmi, että kaikki eivät olleet tyytyväisiä silloiseen pistejärjestelmään. Vuonna 1939 Belgian edustajaa Langloista pyydettiin keksimään jokin vaihtoehtoinen pistejärjestelmä. Langloisilta kesti useita kuukausia ehdottaa uutta järjestelmä, eikä ole mitään todisteita, jotka viittaisivat siihen, että vanha järjestelmä olisi kumottu.


text: Vuonna 1939 puhkesi toinen maailmansota ja AIACR ei pystynyt kokoontumaan julkaistaakseen mestaruussarjan viralliset lopputulokset. Saksan korkeimman moottoriurheilujärjestön Deutscher Motor Sport Bundin (DMSB) puheenjohtaja Adolf Hühnlein julisti Hermann Langin mestariksi. Hühnlein väitti, että Lang olisi saanut 23 pistettä, mutta tämä on ristiriidassa virallisen pistejärjestelmän kanssa, jonka mukaan Lang olisi saanut 14 pistettä ja Herman Paul Müller 12 pistettä. Eli mestariksi olisi pitänyt julistaa Müller.


title: Edo (osavaltio)

text: Edo on yksi Nigerian 36 osavaltiosta. Se sijaitsee maan eteläosassa. Sen pinta-ala on 17 802 neliökilometriä. Vuonna 2006 Edossa oli 3 218 000 asukasta.


title: Edo (osavaltio)

text: Edon pääkaupunki on Benin, jossa on yli miljoona asukasta. Edon kaivosteollisuus tuottaa raakaöljyä, maakaasua, kalkkia ja marmoria. Maatalous työllistää paljon väestöä, ja sen tuotteita ovat kautsu, kaakao, kookos, jamssi, maniokki, riisi, banaanit, maissi ja muut hedelmät ja vihannekset. Osavaltiossa on myös sementtiteollisuutta, lääketeollisuutta ja panimoita.


title: Edo (osavaltio)

text: Beninin kuningaskuntaa aikoinaan hallinneet edot ovat Edon osavaltion suurin väestöryhmä. Osavaltion länsiosassa on yoruba-aluetta. Myös muita etnisiä ryhmiä ja kieliä esiintyy.


title: Edo (osavaltio)

text: Edo on yksi niistä Nigerian osavaltioista jotka ovat panostaneet eniten koulutukseen. Osavaltiossa toimii neljä yliopistoa ja useita ammattikorkeakouluja: University of Benin, Ambrose Alli University Ekpoma, Igbinedion University Okada, Benson Idahosa University, Auchi Polytechnic Auchi, College of Education Ekiadolor, College of Agriculture Iguoriakhi ja Institute of Management and Technology Usen.


title: Maiwand Kabul FC

text: Maiwand Kabul FC on afganistanilainen jalkapalloseura, jonka kotikaupunki on Kabul. Seura pelaa Afganistanin korkeimmalla sarjatasolla ja sijoittui kaudella 2007 sarjan kahdeksanneksi. Seuran kotistadioni on Ghazi Stadium, jolle mahtuu 25000 katsojaa.


title: Jhonen Vasquez

text: Jhonen Vasquez (s. 1. syyskuuta 1974 San José, Kalifornia) on Yhdysvalloissa asuva sarjakuvapiirtäjä. Jhonen Vasquezin luomia sarjakuvia ovat mm. Slave Labor Graphicsin kustantamat Johnny the Homicidal Maniac, I Feel Sick, Fillerbunny, Bad Art Collection ja Squee!, ja hänet tunnetaan animaatiosarja Invader Zimin luojana ja käsikirjoittajana. Jhonen Vasquez on myös ohjannut Mindless Self Indulgencen "Shut Me Up"-musiikkivideon.


title: Suomen huonoin laulaja (albumi)

text: Suomen huonoin laulaja on vuonna 2007 julkaistu kokoelmalevy. Albumille on koottu laulamaan laulajia, jotka osallistuivat vuonna 2007 järjestettyyn Suomen huonoin laulaja -laulukilpailuun.


title: Suomen huonoin laulaja (albumi)

text:
Levy sisältää myös Olli ”Cola-Olli” Hokkasen oman kappaleen ”"Liian hapokasta"”.
__notoc__


title: Munshi Premchand

text: Munshī Premchand (, 1880–1936) oli yksi merkittävimmistä hindin- ja urdunkielisistä nykykirjailijoista.


title: Munshi Premchand

text: Hänen oikea nimensä oli Dhānpat Rāy. Hän syntyi Lamahin kylässä lähellä Varanasia huonosti ansaitsevalle, postissa työskentelevälle isälle; äitinsä hän menetti vain kahdeksanvuotiaana. Hän työskenteli myöhemmin opettajana ja virkamiehenä. Hän edusti intialaisen proosakirjallisuuden sosiaalikriittistä, gandhilaista suuntaa, mikä ilmenee parhaiten hänen pääteoksestaan "Godān" (). Parhaiten hänen taitonsa kertojana tulevat kuitenkin esiin hänen novelleissaan. Premchand kirjoitti monista sosiaalisista aiheista, kuten lapsileskistä, prostituutiosta, talonpoikien asemasta ja Intian vapausliikkeestä.


title: Käännän sivuu

text: Käännän sivuu on rap-artisti Cheekin vuonna 2005 julkaistu albumi.


title: Käännän sivuu

text: Albumin ensimmäinen single "Käännän sivuu" julkaistiin ilmaiseksi internetissä. Toinen single oli "Liiku", jolla vierailee R&B-artisti Jonna Pirinen. Kolmas ja viimeinen single oli "Nostan kytkintä". Albumille piti alun perin tulla myös kappale "Ei mistään hinnast", jolla vierailevat Spesialisti ja Skandaali, mutta Cheekin silloinen levy-yhtiö Sony ei kelpuuttanut sitä albumille sanoitustensa takia. Kyseinen kappale julkaistiin myöhemmin "Nostan kytkintä" -singlellä sekä Royal Familyn "Royal Radio" -albumilla.


title: Gestapo 666

text: Gestapo 666 on ranskalainen black metal NSBM -yhtye. Yhtye on perustettu vuonna 2000 ja sen sanoitukset liittyvät vahvasti satanismiin, okkultismiin ja terrorismiin.


title: Gestapo 666

text: Yhtyeellä ei ole koskaan ollut virallista kokoonpanoa.


title: Joe Bellino

text: Joseph Michael "Joe" Bellino (s. 13. maaliskuuta 1938) on yhdysvaltalainen amerikkalaisen jalkapallon pelaaja. Hän voitti vuonna 1960 laivastoakatemiassa pelatessaan sekä Heisman Trophyn että Maxwell Awardin.


title: Joe Bellino

text: Bellino eteni laivaston kapteeniksi, mutta ennätti myös pelata ammattilaisseura Boston Patriotsissa 1960-luvulla. Hän pääsi vuonna 1977 College Football Hall of Fameen.


title: Porsche Supercup

text: Porsche Mobil 1 Supercup (tunnettu nimellä Porsche Michelin Supercup vuoteen 2007 asti) on kansainvälinen autourheilusarja. Sarjan järjestää Porsche, ja FIA tukee sitä.


title: Porsche Supercup

text: Porsche Supercupissa kuljettajat ajavat identtisillä Porsche 911 GT3 Cup Type 991-autoilla asfalttiratoja. Keskimäärin 24 autoa osallistuu jokaiseen kisaan.


title: Porsche Supercup

text: Bahrainin kisa aloitti kauden. Indianapolisissa järjestettiin kaksi kisaa, lauantain ja sunnuntain kisat. Kilpailut olivat kiistellysti yli 70 kilometrisiä. Kaudella ajettiin yhteensä 13 kisaa.


title: Porsche Supercup

text: Bahrainin kilpailu avasi kauden, mutta tällä kertaa siellä ajettiin kaksi kilpailua. Kilpailukalenteriin mahtui 11 kisaa, uutena paikkana Istanbul, Turkki.


title: Porsche Supercup

text: Porsche 911 GT3 Cup Type 997-auto tuottaa 400 hevosvoimaa, siinä on kuusivaihteinen vaihdelaatikko, sekä Porsche Ceramic Composite Brake-jarrut, jotka on suunniteltu juuri tätä luokkaa varten.


title: Porsche Supercup

text: Michelin toimittaa renkaat talleille. Autoa ja kisaviikonloppua kohden talleille annetaan kaksi sarjaa sliksirenkaita. Märän kelin renkaita saa käyttää niin paljon kuin tarvitsee. Renkaat ovat identtisiä ja niitä ei saa lämmittää.


title: Porsche Supercup

text:
Pisteitä saa 15 parasta kuljettajaa. Saadakseen pisteitä kuljettajan täytyy kilpailla vähintään kahdeksassa kisassa sillä kaudella. Kaudesta 2008 lähtien on jaettu kaksi pistettä paalupaikalle ajaneelle kuljettajalle.
Jokaisen tallin kahden parhaimman kuljettajan pisteet lasketaan yhteen. Kauden päätteeksi Porsche palkitsee kolme parasta tallia rahapalkinnoin.


title: Porsche Supercup

text: Kausilla 2006 ja 2007 Porsche maksoi noin 820 000 euroa kuljettajille ja talleille. Kisan voittaja saa 9 000 euroa, toinen 7 500 euroa ja kolmas 6 500 euroa. Kaikki pisteille sijoittuneet saavat rahapalkinnon. 15. sijalle sijoittunut kilpailija saa 1 400 euroa. Kausien 2006 ja 2007 voittajat saivat Porschen katuauton. Nopeimmat kierrokset ajanut kuljettaja saa Porsche Designin luksuskellon.


title: Porsche Supercup

text: Porsche Supercup-kilpailuja seuraa paikan päältä keskimäärin 125 000 katsojaa. Porschen mukaan kilpailuja katselee keskimäärin 22 miljoonaa television katselijaa, enimmäkseen Euroopasta, koska Eurosport televisioi kisat. Suomessa sarjan kilpailut näytettiin MTV3 MAX -kanavalla vuosina 2007–2012. Kilpailut selosti Timo Pulkkinen.


title: Antonio José González Zumárraga

text: Antonio José González Zumárraga () oli ecuadorilainen pappi. Hänestä tehtiin yksi katolisen kirkon kardinaaleista vuonna 2001. Hän ei kuitenkaan osallistunut uuden paavin valintaan vuoden 2005 konklaavissa; 80 vuoden yläikäraja oli juuri täyttynyt.


title: Antonio José González Zumárraga

text: González Zumárraga sai pappisvihkimyksensä 29. kesäkuuta 1951. Hän toimi muun muassa Quiton arkkipiispana vuosina 1985–2003. Edeltäjä oli Pablo Muñoz Vega ja seuraaja Raúl Eduardo Vela Chiriboga.


title: Pablo Muñoz Vega

text: Pablo Muñoz Vega (23. toukokuuta 1903 – 3. kesäkuuta 1994) oli katolisen kirkon jesuiittapappi. Hänet vihittiin 25. heinäkuuta 1933. Muñoz Vega oli kardinaali vuodesta 1969 ja osallistui siten vuoden 1978 kahteen konklaaviin. Muñoz Vega toimi Quiton arkkipiispana vuodesta 1967, kunnes seuraajaksi astui vuonna 1985 Antonio José González Zumárraga, tuleva kardinaali itsekin.


title: Raúl Eduardo Vela Chiriboga

text: Raúl Eduardo Vela Chiriboga (s. 1. tammikuuta 1934) on ecuadorilainen roomalaiskatolinen arkkipiispa ja kardinaali. Hänet vihki Riobamban hiippakunnan papiksi Leonidas Eduardo Proaño Villalba 28. heinäkuuta 1957. Hänet nimitettiin 20. huhtikuuta 1972 Guayaquilin vihkipiispaksi ja Ausafan titulaaripiispaksi. Piispaksi vihkiminen seurasi 21. toukokuuta. Pääkonsekraattorina toimi Pablo Muñoz Vega, jota avustivat Carlos Guillermo Honorato Echeverría Ruiz ja Leonidas Eduardo Proaño Villalba.


title: Raúl Eduardo Vela Chiriboga

text: Vela Chiriboga nimitettiin 29. huhtikuuta 1975 Azoguesin piispaksi ja 8. heinäkuuta 1989 Ecuadorin sotilaspiispaksi sekä Pauzeran titulaaripiispaksi. Hän erosi titulaarihiippakunnan johdosta 7. maaliskuuta 1998. Hänet nimitettiin Quiton arkkipiispaksi 21. maaliskuuta 2003, ja hän toimi tehtävässään, kunnes jäi eläkkeelle 11. syyskuuta 2010. Konsistoriossa 20. marraskuuta 2010 Vela Chiribogasta tehtiin yksi kardinaaleista. Hänet nimitettiin Santa Maria in Vian kardinaalipapiksi, joksi hänet asetettiin 28. marraskuuta.


title: General Dynamics

text: General Dynamics on yhdysvaltalainen puolustusvälineitä valmistava yritys. Yhtiöllä on neljä päätoimialaa: laivasto-, taistelu-, informaatio- ja teknologia- sekä ilmailujärjestelmät. Sen kotipaikka on Falls Church, Virginian osavaltiossa.


title: General Dynamics

text: Yhtiön historia alkaa vuodesta 1899.


title: General Dynamics

text: Vuonna 2013 konserni oli ruotsalaisen rauhantutkimuslaitos Siprin mukaan maailman kuudenneksi suurin aseteollisuusyhtiö. Yhtiön liikevaihto oli vuonna 2013 yhteensä 31,218 miljardia Yhdysvaltain dollaria. Tästä aseteollisuuden osuus oli 60,3 % (18,836 mrd USD, toisen lähteen mukaan 18,660 mrd USD) . Yhtiön toimitusjohtajana ja hallituksen puheenjohtajana toimii Phebe Novakovic. Työntekijämääräksi kerrotaan noin 96 000.


title: General Dynamics

text: General Atomics perustettiin vuonna 1955 yhtiön osastona ja myytiin vuonna 1967 Gulf Oil -yhtiölle.


title: General Dynamics

text: Yhtiön aiemmin omistama tytäryhtiö Fort Worth Division valmisti tunnettua F-16-hävittäjälentokonetta, mutta yritys myytiin Lockheed Martinille vuonna 1993.


title: General Dynamics

text: General Dynamics palasi lentokonevalmistajaksi uudelleen 1999, jolloin se osti liikelentokoneistaan tunnetun Gulfstream Aerospace -yhtiön.


title: Carlos María Javier de la Torre

text: Carlos María Javier de la Torre (14. marraskuuta 1873 – 31. heinäkuuta 1968) oli katolisen kirkon pappi. Hänet vihittiin 19. joulukuuta 1896.


title: Carlos María Javier de la Torre

text: De la Torre toimi Guayaquilin piispana vuodesta 1926. Quiton arkkipiispa hänestä tuli 1933, ja sinä hän toimi vuoteen 1967.


title: Carlos María Javier de la Torre

text: De la Torre oli kardinaali tammikuusta 1953. Hän oli kuollessaan 94-vuotias.


title: Etelä-Afrikan Grand Prix 1981

text: Etelä-Afrikan Grand Prix 1981 oli Formula 1 -kauden MM-sarjan ulkopuolinen osakilpailu, joka käytiin Kyalamin vanhalla radalla 7. helmikuuta 1981. Näin ollen kilpailusta ei jaettu virallisia pisteitä. Kilpailun voitti argentiinalainen Carlos Reutemann.


title: Etelä-Afrikan Grand Prix 1981

text: Alfa Romeo, Ferrari ja Renault eivät osallistuneet kilpailuun.


title: Munahammas

text: Munahammas on pieni, terävä sarveiskyhmy, jonka avulla munivien lajien jälkeläiset rikkovat kuoriutuessaan munan pinnan. Munahammas löytyy useimmilta linnuilta ja matelijoilta ja samanlaisia rakenteita löytyy myös nokkaeläimiltä, eleutherodactylus-suvun sammakoilta sekä hämähäkeiltä. Munahammas ei ole pysyvä hammas vaan se katoaa pian kuoriutumisen jälkeen.


title: Lluís Martínez Sistach

text: Lluís Martínez Sistach (s. 29. huhtikuuta 1937) on katolisen kirkon katalonialainen pappi. Hän syntyi Barcelonassa ja sai vihkimyksensä 17. syyskuuta 1961.


title: Lluís Martínez Sistach

text: Martínez Sistach on toiminut muun muassa Tortosan piispana ja Tarragonan arkkipiispana sekä vuodesta 2004 Barcelonan arkkipiispana. Hänet ylennettiin kardinaaliksi vuonna 2007.


title: Ramón Echarren Istúriz

text: Ramón Echarren Istúriz (13. marraskuuta 1929 Vitoria-Gasteiz – 25. elokuuta 2014 Gran Canaria) oli katolisen kirkon espanjalainen pappi. Hänet vihittiin 19. maaliskuuta 1958.


title: Ramón Echarren Istúriz

text: Echarren Istúriz pääsi Kanariansaarten hiippakunnan piispaksi vuonna 1978. Vetäydyttyään vuonna 2005 hän sai seuraajakseen Francisco Cases Andreun. Kanariansaarten hiippakunnan nimestä huolimatta se ei kata kaikkia Kanariansaaria vaan Las Palmasin maakunnan saaria.


title: Francisco Cases Andreu

text: Francisco Cases Andreu (s. 23. lokakuuta 1944) on katolisen kirkon espanjalainen pappi. Hän sai vihkimyksensä 14. huhtikuuta 1968.


title: Francisco Cases Andreu

text: Cases Andreusta tuli piispa vuonna 1994. Hän toimi Albaceten (1996–2005) piispana ennen nimitystään Kanariansaarten piispaksi, jona häntä edelsi Ramón Echarren Istúriz. Kanariansaarten hiippakunnan nimestä huolimatta se ei kata kaikkia Kanariansaaria vaan Las Palmasin maakunnan saaria.


title: Asko Hyvärinen

text: Asko Hyvärinen (s. 1963) on suomalainen säveltäjä. Hän on opiskellut lyömäsoittimia, musiikin teoriaa ja musiikkitiedettä Helsingissä ja Turussa. Sävellystä hän on opiskellut Turun yliopiston musiikkitieteen laitoksella ja yksityisesti useiden suomalaisten säveltäjien johdolla sekä useilla kansainvälisillä sävellyskursseilla opettajinaan mm. Jukka Tiensuu, Tapio Nevanlinna, Yoshihisa Taira, Helmut Lachenmann ja Brian Ferneyhough. Hyvärinen on menestynyt useissa sävellyskilpailuissa (mm. PanAccordion-2000 - ja Uussävel-kilpailussa vuonna 1997) ja hän on saanut lukuisia apurahoja sävellystyötä varten muun muassa Suomen kulttuurirahastolta, Taiteen keskustoimikunnalta, Madetoja-rahastolta, Sibelius-rahastolta ja Valtion säveltaidetoimikunnalta.


title: Asko Hyvärinen

text: Hyvärisen teosluetteloon kuuluu orkesteri-, soolosoitin- ja kamarimusiikin lisäksi kaksi konserttoa, The Sound of Inevitability (2000) pianolle ja orkesterille ja Erg/Hamâda (2003) lyömäsoittimille ja kamariorkesterille. Hyvärisen "Valse griffyre" (2002) konserttikanteleelle oli Yleisradion edustajana Wienin säveltäjärostrumissa vuonna 2005.


title: Asko Hyvärinen

text: Hyvärisen sävellyskonsertit on kuultu Helsingissä 2004 ja Järvenpään Sibelius–viikoilla 2002. Hyvärisen teoksia on esitetty laajalti Euroopassa sekä Kanadassa ja Japanissa.


title: Ekiti

text: Ekiti on yksi Nigerian 36 osavaltiosta. Se sijaitsee maan lounaisosassa. Sen pinta-ala on 6 353 neliökilometriä. Vuonna 2006 Ekitissa oli 2 384 000 asukasta.


title: Ekiti

text: Ekitin pääkaupunki on Ado Ekiti, jossa on noin puoli miljoonaa asukasta. Maatalous työllistää paljon väestöä, ja sen tuotteita ovat vilja, kautsu, kaakao, kookos, jamssi, maniokki, riisi, banaanit, maissi ja muut hedelmät ja vihannekset. Osavaltiossa on myös sahateollisuutta.


title: Ekiti

text: Alueen suurin etninen ryhmä ovat ekitit, jotka kuuluvat jorubiin ja puhuvat joruban murretta.


title: Enrique de Cardona

text: Enrique de Cardona y Enríquez (1485 – 7. helmikuuta 1530) oli renessanssinajan espanjalainen kirkonmies. Hän oli herttua Juan Ramón Folch de Cardonan ja Aldonza Domínguezin poika.


title: Enrique de Cardona

text: Cardonasta tuli Barcelonan piispa vuonna 1505. Myöhemmin hän siirtyi Italiaan, jossa hän toimi Monrealen arkkipiispana vuodesta 1512. Kardinaalina hän oli vuodesta 1527.


title: Enrique de Cardona

text: Cardona kuoli Roomassa.


title: Pirro Gonzaga

text: Pirro Gonzaga (1505 – 28. tammikuuta 1529) oli katolisen kirkon italialainen pappi. Hän kuului tunnettuun sukuun, josta lähti 1400-luvulta 1600-luvun alkuun saakka useita kardinaaleja.


title: Pirro Gonzaga

text: Gonzaga oli Modenan piispa ja yksi kardinaaleista vuodesta 1527. Hän kuitenkin kuoli jo nuorena tammikuussa 1529.


title: Anja Vähäaho

text: Anja Vähäaho (o.s. Isomaa 26. elokuuta 1946, Ylivieska - 5. huhtikuuta 2010, Pyhäjärvi) oli kärsämäkinen monen kulttuurin alan vaikuttaja; kirjailija, kriitikko, kirjoittajakouluttaja sekä Suomen Elämäntarinayhdistyksen puheenjohtaja.


title: Anja Vähäaho

text: Anja Vähäaholta ilmestyi viisi kaunokirjallista teosta, joista viimeisin on omaelämäkerrallinen romaani Musta joutsen (1991). Lisäksi hän toimitti lukuisia antologioita, mm. toimituskunnan puheenjohtajana Elämäntarinayhdistyksen julkaiseman Lapsuusmuistoja-antologian (2006). Hän myös kirjoitti yhdessä Liisa Enwaldin ja Marja-Riitta Vainikkala-Kejosen kanssa teoksen Elämä tarinaksi (2003).


title: Anja Vähäaho

text: Anja Vähäaho oli perustamassa Suomen Elämäntarina- ja kansantaideakatemiaa (myöhemmin Elämäntarina-akatemia) ja sen tueksi Suomen Elämäntarinayhdistystä Kärsämäelle vuonna 1999. Vähäahon aloitteesta Elämäntarinayhdistys alkoi vuonna 2000 julkaista Elämäntarina-lehteä, joka on Suomen ainoa elämäkertateemainen kulttuurilehti. Anja toimi sekä yhdistyksen puheenjohtajana että lehden päätoimittajana alusta lähtien kuolemaansa asti. Kärsämäellä 2000-luvun alussa järjestettyjen tapahtumien luomalta pohjalta alkoi kehitys, joka on synnyttänyt jokakesäiset mittavat Elämäntarinafestivaalit työpajoineen, seminaareineen ja Tarinaniskennän SM-kilpailuineen.


title: Anja Vähäaho

text: Anja Vähäaholle on myönnetty hänen ansioistaan seuraavat palkinnot: Oulun läänin vuoden 2004 Hyvä Opettaja -tunnustuspalkinto ja Kärsämäen kunnan kulttuuripalkinto vuonna 2009. Anjan johtama Suomen Elämäntarinayhdistys sai Alfred Kordelinin rahaston myöntämän kannustuspalkinnon vuonna 2005 suomalaisten elämäkertakirjoittamisen lisäämiseen.


title: Viron työväenkommuuni

text: Viron työväenkommuuni (, lyh. "ETK") oli Virossa 29.11.1918 perustetuksi julistettu valtio, jonka hallituksessa toimivat mm. Jaan Anveltin johdolla Hans Pöögelmann, Johannes Käspert, Otto Rästas ja maanalaisessa toiminnassa ollut Viktor Kingissepp. He kuuluivat Venäjän bolševikkeja tukevaan ryhmään.


title: Viron työväenkommuuni

text: Virossa olevat bolševikit ottivat vallan kolmeksi kuukaudeksi Vironmaan sotilaallisen vallankumouskomitean ja Viron neuvostojen toimeenpanevan komitean nimissä jo 27 lokakuuta 1917. Maassa piti siinä vaiheessa valtaa kuvernementtikomissaari Jaan Poska Viron autonominen kuvernementin johtajana. Kaappausta johtaneet virolaiset olivat Jaan Anvelt ja Viktor Kingissepp yhdessä venäläisten bolševikkisotilaiden kanssa. Tätä valtaa kesti kolme kuukautta aina helmikuun 1918 lopulle.


title: Viron työväenkommuuni

text: Ajatus Viron työväenkommuunista oli noussut esille tämän virolaisbolševikkien vallassaoloajanjakson aikana Viron neuvostojen toimeenpanevan komitean ja Venäjän kansankomissaarien käymissä keskusteluissa joulukuussa 1917, mutta sen toimeenpano oli tullut mahdottomaksi saksalaisten hyökkäyksen ja Brest-Litovskin rauhansopimuksen vuoksi.


title: Viron työväenkommuuni

text: Tilanne vuoden 1917 lopun jälkeen muuttui nopeasti. Virossa oli pidetty perustavan kokouksen vaalit tammikuussa 1918, ja niissä Viron kommunistit, bolševikit, olivat saavuttaneet 37,1 prosentin ääniosuuden. Enemmistön saavuttivat porvarilliset je keskusta-vasemmistolaiset virolaiset poliittiset voimat. Syksyllä 1917 valittu Viron maapäivät ("maapäev") julisti Viron tasavallan itsenäiseksi 24. helmikuuta 1918 Tallinnassa. Tähän itsenäisyysjulistukseen ei saatu vielä Venäjän vallassa olevan Leninin johtaman bolševistisen hallituksen eikä muidenkaan valtioiden tunnustusta. Samanaikaisesti keisarillisen Saksan sotavoimat olivat miehittämässä Viroa ja ottivat maan haltuun. Saksalaisten miehitysaikaa kesti ensimmäisen maailmansodan päättymiseen eli aselepoon 11. marraskuuta 1918 asti. Sen jälkeen Viron valta oli siirtymässä tasavallan julistaneille voimille.


title: Viron työväenkommuuni

text: Saksalaiset olivat lähtiessään siirtäneet vallan Viron tasavallan edustajille 13. marraskuuta 1918. Tilanne ei kuitenkaan rauhoittunut. Virolaiset bolševikit perustivat Pietarissa 15. marraskuuta 1918 väliaikaisen vallankumouskomitean. Samaan aikaan Leninin bolševikkihallitus mitätöi Brest-Litovskin rauhansopimuksen, ja puna-armeija aloitti laajalla rintamalla hyökkäyksen Viron itärajalla. Puna-armeija ja virolaiset bolševikit heidän mukanaan valloittivat nopeasti virolaisalueita. Hyökkäys oli alkanut 22.11.1918. Narva oli vallattu 28.11., minkä jälkeen oli jatkettu 8.12. Võruun, 15.12. Rakvereen, 21.12. Tarttoon ja 24.12. Tapaan. Joulukuun 1918 loppuun mennessä suuri osa neuvostovaltaa oli palautettu ja joukot olivat jo noin 30 kilometrin päässä Tallinnasta.


title: Viron työväenkommuuni

text: Taistelu vallasta puhkesi marraskuussa 1918 Virossa. Toisena vallasta taistelevana osapuolena oli Venäjän bolševikkien tukemat virolaiset kommunistit, jotka hyökkäsivät Viroon puna-armeijan kanssa perustaen valloittamassaan Narvassa 28. marraskuuta 1918 Viron työväenkommuunin. Kommuunin julistamisen jälkeen se julisti, että kaikki heidän kolmikuukautisen neuvostovallan ennen Saksan sotajoukkojen miehitystä julkaisemat asetukset palasivat voimaan.


title: Viron työväenkommuuni

text: Leninin johtama Venäjän sosialistinen federatiivinen neuvostotasavalta tunnusti Viron työväenkommuunin itsenäisyyden miltei heti sen julistamisen jälkeen 7.12.1918 asetuksella Viron Neuvostotasavallan itsenäisyyden tunnustamisesta:


title: Viron työväenkommuuni

text: "1. Venäjän Neuvostohallitus tunnustaa Viron Neuvostotasavallan itsenäisyyden. Viron korkeimmaksi valtiovallaksi Neuvostohallitus tunnustaa Viron Neuvostojen vallan ja ennen Neuvostojen edustajakokousta - Viron Kansankomissarien Neuvoston vallan sen puheenjohtajan tov. Anveltin johtamana."


title: Viron työväenkommuuni

text: "2. Venäjän Neuvostohallitus velvoittaa kaikki Viroon kosketuksissa olevat Venäjän Neuvostotasavallan sotilas- ja siviiliviranomaiset osoittamaan kaikkinaista apua Viron Neuvostohallitukselle ja sen sotajoukoille taistelussa Viron vapauttamiseksi porvariston ikeestä."


title: Viron työväenkommuuni

text: "3. Finanssiasioin Kansankomissariaatin tehtäväksi asetetaan 10 miljoonan ruplan suuruisen lainan myöntäminen Viron Neuvostotasavallan Kansanpankille."


title: Viron työväenkommuuni

text: "4. Elintarvikeasiain Kansankomissariaatin ja Korkeimman Kansantalousneuvoston tehtäväksi asetetaan neuvottelujen käyminen Viron Neuvostotasavallan vastaavien elimien kanssa tavaranvaihdon aikaansaamiseksi molempien Tasavaltojen välillä."


title: Viron työväenkommuuni

text: Tunnustus vahvistettiin yleisvenäläisen toimeenpanevan keskuskomitean 24.12.1918  hyväksymällä päätöksellä, jonka allekirjoittivat V. I. Lenin ja J. M. Sverdlov.


title: Viron työväenkommuuni

text: Ensimmäisinä diplomaattisina toiminaan Viron työväenkommuuni nimitti täysivaltaisen edustajansa Venäjän sosialistisen federatiivisen neuvostotasavallan hallituksen yhteyteen sekä valtuutetut Latvian ja Ukrainan neuvostotasavaltojen yhteyteen. Venäjän sosialistinen federatiivinen neuvostotasavalta myönsi kansankomissaarien neuvoston päätöksellä Viron työväenkommuunille 10 000 000 ruplan lainan ja 30. joulukuuta lisäksi 50 000 000 ruplan lainan.


title: Viron työväenkommuuni

text: 12.12.1918 brittiläinen amiraali Sinclair oli laskenut Kuninkaallisen laivaston aluksia Tallinnaan satamaan sekä alkoi tukea Viron tasavallan hallitusta ja sen joukkoja taistelussa puna-armeijan tukemaa Viron työväenkommuunia vastaan.


title: Viron työväenkommuuni

text: Joulukuun lopulla alkoi Viron hallitus saada ulkomaista tukea Suomesta ja jonkin verran myös Ruotsista ja Tanskasta sekä liikekannallepanosta tehtiin Virossa pakollista. Keväällä 1919 interventiojoukkojen hyökkäys kaikilta suunnilta Venäjän sosialistista federatiivista neuvostotasavaltaa vastaan heikensi tukea Viron työväenkommuunille. Alkukeväästä suomalaiset hyökkäsivät Narvaan valloittaen sen ja Pohjan Pojat suuntasivat Tartosta etelään ja jopa Latvian pohjoisosaan tunkien neuvostojoukkoja pois Virosta. Punaiset kärsivät tappioita 19.5.1919 saakka, ja heinäkuussa 1919 virolainen bolshevikkijohtaja Viktor Kingissepp ilmoitti helmikuusta lähtien vain muodollisesti olemassa olleen Viron työväenkommuunin lakkauttamisesta. ,


title: Viron työväenkommuuni

text: Neuvosto-Viron synnyttyä neuvostoliittolainen historiankirjoitus kuvasi vuonna 1940 syntyneen Viron neuvostotasavallan eli Neuvosto-Viron jatkumona kehitykselle, joka oli käynnistynyt jo Venäjänä keisarikunnan kukistuttua. Viron tasavalta oli siis tämän mukaan vain välivaihe tässä kehityksessä, jossa Neuvosto-Viro oli varsinainen pääkehitysvaihe. Viron työväenkommuuni oli sen mukaan lähtökohta Neuvosto-Viron synnylle.


title: Enugu (osavaltio)

text: Enugun pääkaupunki on Enugu, jossa on lähes 700 000 asukasta. Toinen suurehko kaupunki on Nsukka. Tärkein elinkeino on maatalous, kaupunkiväestöä työllistävät myös kauppa ja palveluammatit.


title: Marraskuun singlet

text: Marraskuun singlet on suomalaisen metalliyhtye Viikatteen 11. kesäkuuta 2008 ilmestynyt kokoelma-albumi. Levy sisältää Viikatteen "Marraskuun lauluja I", sekä "Marraskuun lauluja II" -albumeilta julkaistut singlet b-puolineen, sekä Marraskuun lauluja I & II julkaistut kappaleet ”Uurastaja”, ”Hallamaat” ja ”Suruvaippa”, jotka on irrotettu omiksi kuvitteellisiksi singleiksi, ja joiden Marraskuun singleille lisätyt b-puolet jäivät bändin sanojen mukaan julkaisematta nauhojen katoamisen vuoksi.


title: Marraskuun singlet

text: Levy on julkaistu CD-painoksen lisäksi rajoitettuna, viidensadan kappaleen 7"-boksina, jossa on mukana vinyylien alkuperäinen kansitaide.


title: Marraskuun singlet

text: Albumi nousi Suomen virallisen listan sijalle 7.


title: Ratsastus kesäolympialaisissa 1952

text: Ratsastus järjestettiin Helsingin olympialaisissa 1952 yhdeksännen kerran olympiatasolla. Ratsastuksessa kilpailtiin koulu-, kenttä- ja esteratsastuksessa. Jokaisessa lajissa oli sekä henkilökohtainen että joukkuesarja. Kouluratsastukseen sai osallistua ensimmäistä kertaa olympiahistoriassa myös naiset.


title: Ratsastus kesäolympialaisissa 1952

text: Ratsastuksen menestynein maa Helsingissä oli ylivoimaisesti Ruotsi, jonka kilpailijat ottivat neljä kultamitalia kuudesta jaossa olleesta. Neljään mitaliin ylsivät myös saksalaiset, mutta he jäivät ilman kirkkainta mitalia.


title: Ratsastus kesäolympialaisissa 1952

text: Kouluratsastuksessa kilpailtiin Ruskeasuon ratsastushallin kentällä 28.–29. heinäkuuta. Lajiin osallistui 27 kilpailijaa mukaan luettuna neljä naista. Ruotsalainen Henri Saint Cyr voitti henkilökohtaisen kilpailun ja Ruotsi vuotti joukkuekisan. Ruotsin joukkueeseen kuuluivat Saint Cyr, Gustaf Adolf Boltenstern, Jr. ja Gehnäll Persson. He voittivat jo ratsastuksen neljä vuotta aiemmin, mutta heidät hylättiin, sillä Persson oli vain kersantti. Säännöissä vaadittiin vielä tuolloin, että kenttäratsastukseen osallistuvien urheilijoiden tulee olla upseereita. Lis Hartelista tuli kouluratsastuksessa ensimmäinen ratsastuksen naismitalisti olympialaisissa. Hänet jouduttiin auttamaan hevosen satulaan ja sieltä pois, sillä hänen jalkansa olivat halvaantuneet.


title: Ratsastus kesäolympialaisissa 1952

text: Kenttäratsastukseen lähti 59 ratsastajaa ja 19 joukkuetta. Kilpailupaikkana toimivat Laakson ratsastusstadion sekä Talin laukkarata, jossa järjestettiin sekaestelaukkakilpailu. Lajin ratkaisut nähtiin maastoratsastuskokeessa, jossa peräti 13 joukkuetta yli 20 ratsastajaa tippui pelistä pois. Kouluratsastuksen jälkeen kärjessä oli suomalainen Mauno Roiha. Maastokokeessa ruotsalaiset olivat täysin ylivoimaisia ja varmistivat käytännössä jo joukkuekisan voiton. Saksa menetti mahdollisuutensa kokonaiskisan voittoon, kun Klaus Wagner eksyi reitiltä ja sai 15 virhepistettä aikarajan ylityksestä. Viimeisessä lajissa esteratsastuksessa saksalaiset nousivat vielä melko lähelle pisteissä, sillä ruotsalaisten hevoset olivat vielä hieman väsyneitä maastokokeesta. Henkilökohtaisessa kisassa selvän voiton otti Ruotsin Hans von Blixen-Finecke.


title: Ratsastus kesäolympialaisissa 1952

text: Esteratsastuksen mitaleista kilpailtiin kisojen viimeisenä päivänä Olympiastadionilla. Kilpailu oli tasainen ja jännittävä. Joukkuekisan johtaja vaihtui jatkuvasti. Yhdistyneen kuningaskunnan viimeinen ratsastaja Harry Llewellyn varmisti virheettömällä suorituksellaan kultamitalin maalleen ennen Chilea. Henkilökohtaisessa kisassa viisi kilpailijaa oli varsinaisen kilpailun jälkeen tasapisteissä. Uusintakierroksen suoritti puhtaasti vain ranskalainen Pierre Jonquères d'Oriola "Ali Baba" -hevosellaan ja voitti kultaa.


title: Willard

text: Willard tarkoittaa seuraavia:


title: Gombe (osavaltio)

text: Gomben pääkaupunki on Gombe, jossa on noin neljännesmiljoona asukasta.


title: Metsästäjätutkinto

text: Metsästäjätutkinto vaaditaan kaikilta metsästykseen osallistuvilta, eikä sen suorittamiseen ole ikärajaa. Metsästäjätutkinnon kirjallisessa kokeessa on 60 kysymystä, joista 15 on lajintuntemustehtäviä ja loput sanallisia monivalintatehtäviä. Vuonna 2017 lajintunnistustehtävissä siirryttiin piirroksista värivalokuviin.


title: Metsästäjätutkinto

text: Kokeen suorittamiseen on käytettävissä aikaa enintään 1,5 tuntia. Tutkinnon läpäisemiseksi vastauksista enintään kahdeksan saa mennä väärin. Tutkinto maksaa 20 euroa. Suomessa järjestetään myös tutkintoon valmistavia kursseja. Kurssit maksvat paikkakunnasta riippuen 20-60 euroa. Tutkinnon kysymykset perustuvat sekä Metsästäjän oppaaseen sekä Metsästäjäkurssiin.


title: Metsästäjätutkinto

text: Tentin läpäissyt voi päättää, tuleeko metsästyskortti seuraavalle vai meneillään olevalle metsästysvuodelle. Metsästyskortti on kuitti riistanhoitomaksun maksamisesta. Metsästyskorttiin liittyvän vuosittaisen maksun jättäminen maksamatta viitenä peräkkäisenä vuonna johtaa metsästäjärekisteristä poistamiseen. Tämän jälkeen metsästäjäntutkinto on suoritettava uudestaan. Metsästysvuosi on 1. elokuuta - 31. heinäkuuta. Metsästyskortin suorittaneella on myös mahdollisuus suorittaa eräiden metsästystapojen vaatimia, lakisääteisiä ampumakokeita. Ampumakokeita ovat mm. hirvi- ja karhukoe. Ampumakokeita ei ole pakko suorittaa, jos metsästää vain pienriistaa. Alle 15-vuotias metsästyskortin haltija ei itse saa ostaa asetta tai panoksia, eikä mennä yksin metsälle, vaan hänen huoltajansa täytyy olla aina mukana metsästyksessä.


title: Metsästäjätutkinto

text: Metsästäjätutkinnon harjoittelumoduuli


title: Metsästäjätutkinto

text: Metsästäjätutkinnon mallitehtäviä


title: Rod Robbie

text: Roderick George "Rod" Robbie OC (1928 – 4. tammikuuta 2012) oli kanadalainen arkkitehti. Hänen työtään ovat esimerkiksi Toronton Rogers Centre ja Kanadan paviljonki maailmannäyttelyssä 1967.


title: Rod Robbie

text: Robbie syntyi Poolessa, Englannin Dorsetissa ja muutti Kanadaan 1956. Hänet nimitettiin vuonna 2003 Kanadan ritarikunnan upseeriksi. Lisäksi hän kuuluu fellow-jäsenenä Kanadan kuninkaalliseen arkkitehtuuri-instituuttiin. Robbie ja hänen vaimonsa olivat aktiivisia politiikassa ja osallistuivat Kanadassa ydinaseiden vastaiseen liikkeeseen.


title: Rod Robbie

text: Robbie kuoli Torontossa 4. tammikuuta 2012.


title: Neil Robson

text: Neil Maxwell Robson (5. heinäkuuta 1928 Smithton, Tasmania – 14. joulukuuta 2013) oli australialainen liberaalipuolueen poliitikko. Hän istui vuosina 1976–1992 liittovaltion parlamentissa Bassin tasmanialaisesta vaalipiiristä.


title: Neil Robson

text: Robson tuli kotimaassaan tunnetuksi kehittämästään ”Robson Rotation” -äänestyskäytännöstä. Hänestä tehtiin Australian ritarikunnan jäsen tammikuussa 2007.


title: Allene Roberts

text: Allene Roberts (s. 1. syyskuuta 1928) on yhdysvaltalainen näyttelijä. Hän esiintyi 1940–1950-luvuilla useissa elokuvissa, joiden joukossa ovat Delmer Davesin "Punainen talo" (1947), Nicholas Rayn "Tuomion tie" (1949) ja Max Nosseckin "The Hoodlum" (1951).


title: Allene Roberts

text: Roberts teki aktiivisen uransa aikana esiintymisiä myös televisiosarjoissa.


title: Crystal Scales

text: Crystal Scales (s. 22. marraskuuta 1971 Belews Creek, Pohjois-Carolina) on yhdysvaltalainen ääninäyttelijä, joka tunnetaan animaatiosarjoista "Roni Neutroni" ja "Class of 3000".


title: Crystal Scales

text: Scalesin ura alkoi jo vuonna 1997 televisiosarjan In the Housen myötä. Hän esiintyi muutamissa televisiosarjoissa aina vuoteen 1999 asti, jonka jälkeen Scales päätyi ääninäyttelijäksi lähinnä animaatioiden ja videopelien pariin. Ensimmäisen ääniroolin hän teki animaatioelokuvaan "Titan A.E.", jossa pääosassa ääninäytteli muun muassa Matt Damon. Vuotta myöhemmin Scales oli mukana Oscar-ehdokkuuden saaneessa elokuvassa "Roni Neutroni – neropatti", josta tuotettiin myös tietokoneanimaatiosarja. Se oli samalla hänen ensimmäinen merkittävä rooli. Scalesilla on ollut myös pitkäaikainen rooli The PJs:ä vuosien 1999–2001 aikana, sekä toinen merkittävä rooli Emmy-palkitussa "Class of 3000" -animaatiosarjassa.


title: Albstadt

text: Albstadt on kaupunki Baden-Württembergin osavaltiossa, eteläisessä Saksassa. Se sijaitsee osavaltionsa eteläosassa Schwäbische Albin ylängöllä Stuttgartin ja Bodenjärven välillä. Kaupunki kuuluu Tübingenin hallintopiiriin ja Zollernalbkreisin piirikuntaan. Se on piirikuntansa suurin kaupunki noin 46 000 asukkaallaan.


title: Albstadt

text: Albstadtin kaupunki muodostettiin 1. tammikuuta vuonna 1975 liittämällä yhteen Ebingenin ja Tailfingenin kaupungit sekä Onstmettingenin ja Pfeffingenin kunnat. Liitoskaupungeilla ja -kunnilla on takanaan kuitenkin pitkä historia. Varhaisimmat maininnat paikkakunnista on peräisin 700-luvun loppupuolelta St. Gallenin luostarin asiakirjasta.


title: Ampumakoe

text: Ampumakoe on ampumaradalla metsästysasetta käyttäen suoritettava ampumataitokoe, jonka hyväksytty suorittaminen vaaditaan Suomessa ennen kuin saa luvallisesti metsästää karhua, hirveä, valkohäntäpeuraa, saksanhirveä, metsäpeuraa, kuusipeuraa, japaninpeuraa tai metsäkaurista rihlatulla luotiaseella.


title: Ampumakoe

text:
Metsäkaurista haulikolla täyteispatruunaa käyttäen metsästettäessä ei tarvita ampumakoetta.
Koe on suoritettava kyseisen lajin metsästykseen lain mukaan soveltuvalla ampuma-aseella.


title: Ampumakoe

text: Kokeita on kolme erilaista:Ennen kokeen suorittamista tulee esittää voimassa oleva metsästyskortti ja aseen hallussapitolupa tai rinnakkaiskortti siihen. Koe tulee suorittaa metsästysasetuksen 16§:n 2 momentin mukaisella ampuma-aseella.


title: Ampumakoe

text:
Kokeessa ammutaan 90 sekunnin sisällä neljä laukausta paikoillaan olevaan maalikuvioon, joko pysty- polvi- tai istuma-asennosta 75 metrin etäisyydeltä. Makuuasento ei ole sallittu. Aika alkaa ensimmäisestä laukauksesta.
Ammunnan aikana saa käyttää tukea, kunhan asetta ei lukita mekaanisesti alustaan.


title: Ampumakoe

text: Hirvieläinkokeissa käytetään maalikuviota, jossa osuma-alueen halkaisija on 23 senttimetriä ja karhukokeessa maalikuviota, jonka osuma-alueen halkaisija on 17 senttimetriä.


title: Ampumakoe

text:
Patruunoiden tulee ampumakokeessa täyttää seuraavat vaatimukset:
Metsäkauriskoe: luoti vähintään 3.2 g ja E100 > 800 J.
Hirvi- ja peurakoe: luoti vähintään 6.0 g ja E100 > 2000 J, tai vähintään 8.0 g ja E100 > 1700 J.
Karhukoe: luoti vähintään 9.0 g ja E100 > 2700 J, tai vähintään 10.0 g ja E100 > 2000 J.
Käytettävä luotityyppi on vapaa. Sallittuja luoteja ovat mm. kokovaippa-, puolivaippa-, ja lyijyluoti.


title: Arnold Meri

text: Arnold Meri (1. syyskuuta 1919 Tallinna – 27. maaliskuuta 2009 Tallinna) oli virolainen neuvostoeversti, joka taisteli toisessa maailmansodassa Neuvostoliiton puolella muun muassa puna-armeijan 22. virolaisen jalkaväkiarmeijakunnan joukoissa ja osallistui sodan alkuvaiheessa Porhovin puolustustaisteluihin. Dnon rautatieasemalla osoittamansa urheuden johdosta Neuvostoliiton korkeimman neuvoston puhemiehistön asetuksella hänestä tuli Neuvostoliiton sankari ensimmäisenä virolaisena. Tuolloin hän oli 415. radiopataljoonan poliittisen ohjaajan apulainen. Hän oli myös Viron antifasistisen komitean puheenjohtaja; hän vastusti pronssisotilaan siirtämistä sekä vaati kansainvälistä oikeudenkäyntiä tuloksetta.


title: Arnold Meri

text: Arnold Merestä tuli 1945 Neuvosto-Viron komsomolin pääsihteeri. Hän kirjoitti Lavrenti Berijalle serkkunsa Lennart Meren palauttamiseksi Siperiasta perheineen sotasankarin arvovallalla. 1951 Arnold Mereltä riistettiin virat ja arvonimet ja hänet karkotettiin Gorno-Altaiskiin, mutta hänet rehabilitoitiin Stalinin kuoleman jälkeen vuonna 1956 ja Meri palasi puoluetehtäviin Viroon.


title: Arnold Meri

text: Viron syyttäjävirasto nosti syytteen Merta vastaan 2007 osallistumisesta vuoden 1949 maaliskyydityksen (märtsiküüditamine) organisoimiseen vastaten omalta osaltaan 251 ihmisen joukkokyydittämisestä. Kyyditetyistä kolmetoista oli yli 75-vuotiaita vanhuksia, joista 11 kuoli jo matkalla. Alaikäisiä oli kuusitoista. Kyyditetyistä hiidenmaalaisista kuoli kaikkiaan 43. Neuvostomiehitetystä Virosta kyyditettiin 20 000 ihmistä muualle Neuvostoliittoon 25.3.–27.3.1949 osana kollektivisoinnin valmistelua, etnistä puhdistuspolitiikkaa ja virolaisten kansallisen vastarintaliikkeen (metsäveljet) tukahduttamista. Syytteen mukaan Meri johti ja valvoi kyydityksiä Hiidenmaalla. Arnold Meri oli 15. virolainen, jota vastaan asiasta oli nostettu syyte. Monet syytetyistä ovat ehtineet kuolla ennen oikeusprosessin päättymistä, myös Meri.


title: Arnold Meri

text: Oikeudenkäynti Merta vastaan alkoi 20. toukokuuta 2008 Kärdlan käräjäoikeudessa Hiidenmaalla. Hänelle luettiin syyte kansanmurhasta ja siviiliväestön vastaisesta hyökkäyksestä. Meri kiisti syytteen. Keuhkosyöpää sairastanut Meri ehti kuolla ennen kuin oikeudenkäynti saatiin päätökseen. Oikeudenkäyntejä ovat olleet projektina valvomassa johtava historioitsija Amerikanjuutalaisesta komiteasta ja Max Jakobson.


title: Mucor amphibiorum

text: Mucor amphibiorum on Mucorales-lahkoon kuuluva kotoperäisesti australialainen sieni. Sientä on tavattu sammakkoeläimissä ja vesinokkaeläimissä ja sen aiheuttama mukormykoosi on levinnyt laajasti Tasmaniassa eläviin vesinokkaeläimiin. "Mucor amphibiorum"in kasvulämpötila on alle 36 °C, eikä sen tämän vuoksi katsota voivan tarttua ihmiselle.


title: Yhdysvaltain teollistuminen

text: Kun Yhdysvaltain sisällissodassa teollistunut pohjoinen voitti maatalousvaltaisen etelän, alkoi itärannikolle ja Suurten järvien alueelle kehittyä suurteollisuutta. Yhdysvallat teollistui nopeasti, koska raaka-aineita oli paljon, liikenneyhteydet olivat hyvät, amerikkalainen yhteiskunta oli yrittäjähenkinen ja tasa-arvoinen, maa toteutti vapaakauppaa ja oli muuttovoittoinen. Erityisesti tällöin kasvoi tekstiiliteollisuus, teurastamoteollisuus sekä hiili- ja terästeollisuus. Tämän "kullatun aikakauden" () tunnetuimpia teollisuusmiehiä olivat muun muassa John D. Rockefeller ja Andrew Carnegie.


title: Yhdysvaltain teollistuminen

text: Yhdysvaltojen maataloustuotannon määrä kasvoi nopeasti. 1860-luvulta 1900-luvun alkuun mennessä se kaksinkertaistui. Talouselämän muilla sektoreilla tuotanto kuitenkin kuusinkertaistui. Yhdysvallat ohitti teollistumisen edelläkävijämaat Britannian ja Saksan esimerkiksi kivihiilen, raudan ja teräksen tuotannossa. Työvoimaa saatiin maatalouden piiristä ja maahanmuuttajista. Samaan aikaan oli kaupungistuminenkin nopeaa, sillä esimerkiksi New Yorkin asukasluku kasvoi vuoden 1870 runsaasta puolestatoista miljoonasta vuoden 1900 kolmeen ja puoleen miljoonaan, ja Chicago vastaavasti neljännesmiljoonasta 1,7 miljoonaan asukkaaseen. Myllykaupunki Minneapolisissa oli 25 000 asukasta vuonna 1860 ja vuonna 1920 viisitoistakertaisesti 380 000 asukasta. Los Angelesissa oli vuonna 1890 alle 50 000 asukasta, mutta kahdenkymmenen vuoden päästä 1910 jo 320 000. Yhtenä tämän kehityksen tunnuspiirteenä olivat pilvenpiirtäjät.


title: Yhdysvaltain teollistuminen

text: Teollisuuden tehokkuus perustui suuriin tuotantoyksiköihin, sarjatuotantoon, koneellistamiseen, suuriin markkinoihin ja standardointiin. Vuoden 1900 vaiheilla Yhdysvaltojen tuotanto työntekijää kohden oli 2,26-kertaa suurempi kuin Britanniassa. Amerikkalaisten yritysten halu kehittää tehokkuutta johtui suurista palkkakustannuksista. Tehdastyöläisen reaalipalkka oli suunnilleen kaksinkertainen Ranskaan verrattuna. Tosin palkkaerot olivat suuria sekä alueittain että teollisuussektoreittain. Ammattitaidottomat maahanmuuttajat joutuivat usein työskentelemään heikommissa oloissa kuin olivat Euroopassa olleet.


title: Yhdysvaltain teollistuminen

text: Tehtaiden suurentuminen heikensi työntekijöiden asemaa, erityisesti sekatyöläisten elintaso oli alhainen verrattuna esimerkiksi Englantiin. 1880-1920 Yhdysvalloissa kuoli suhteellisesti enemmän työläisiä työtapaturmissa kuin missään muussa teollisuusmaassa. Tekstiiliteollisuudessa vaivasi pöly, joka oli syypää useisiin hengenvaarallisiin tulipaloihin. Hiilikaivoksissa huono ilma aiheutti keuhkosairauksia ja heikot rakenteet kaivosten romahtamisia. Kaikessa teollisuudessa vaaralliset koneet veivät raajoja, aiheuttivat työkyvyttömyyttä ja kuolemaa. Työpäivät olivat pitkiä, jopa 12-tuntisia ja lapsityövoimaa käytettiin yleisesti.


title: Yhdysvaltain teollistuminen

text: 1880-luvulla syntyneen Ammattiyhdistysliikkeen (American Federation of Labor) tavoitteina olivat oikeudenmukainen palkka ja kahdeksan tunnin työpäivä. Se tavoitteli jäsenikseen erityisesti hyväpalkkaisia tehdastyöläisiä. Yhdysvalloissa ammattiyhdistysliike oli suoraviivaisempi ja väkivaltaisempi kuin Euroopassa. Köyhät maahanmuuttajat eivät usein halunneet liittyä ammattiyhdistyksiin, ja yritysjohtajien vastarinta sitä kohtaan oli voimakasta. (vrt. Pinkertonit ja Heinätorin verilöyly). AFL:n jäsenmäärä vuonna 1900 oli 550 000 ja viisi vuotta myöhemmin puolitoista miljoonaa.


title: Yhdysvaltain teollistuminen

text: Ammatillinen järjestätyminen oli kuitenkin vähäisempää kuin Euroopassa. Amerikkalaisten keskuudessa eli vahva käsitys siitä, että jokainen on oman onnensa seppä. Tätä käsitystä ylläpiti myös kioskikirjallisuus, tunnetuimpana alan kirjoittajana Horatio Alger.


title: Yhdysvaltain teollistuminen

text: AFL:n toiminta ei kuitenkaan 1900-luvun alussa miellyttänyt kaikkein radikaaleimpia työläisiä. Vuonna 1905 Chicagossa anarkistit, sosialistit ja muut radikaalit perustivat Industrial Workers of the Worldin (I.W.W.), jonka ensisijainen tavoite oli työväen vallankumous. IWW järjesti useita lakkoja, esimerkiksi vuonna 1912 Lawrencessa, Massachusettsissa tekstiilityöläisten lakon, joka laajeni nopeasti yleislakoksi.


title: TV5 (Suomi)

text:
TV5 on Discovery Networks Finlandin kanavapaikalla 7 näkyvä maksuton suomalainen televisiokanava. Ohjelmisto koostuu elokuvatarjonnasta, kotimaisista ja ulkomaisista sarjosta sekä dokumenteista. TV5 on osa Discovery Networks Finlandia, jonka omistaa yhdysvaltalainen Discovery Communications. TV5 on Discovery Networks Finlandin suurin kanava, ja sen pääkohderyhmänä ovat 15–44-vuotiaat.
Nykymallissaan TV5 aloitti lähetykset 10. syyskuuta 2008. Se aloitti nimellä TV Viisi. Kanavan näkyvyysalue kattaa noin 95 prosenttia Suomen antenni- ja kaapelitalouksista. Kanava näkyy maanpäällisen digi-tv-verkon (dvb-t) kanavanipussa E.


title: TV5 (Suomi)

text: Pyeongchangin vuoden 2018 talviolympialaisten miesten jääkiekko näkyi yksinoikeudella TV5:llä. Tämän lisäksi TV5:llä esitettiin Olympialaisten maastohiihtoa, ampumahiihtoa, mäkihyppyä sekä koosteita.


title: TV5 (Suomi)

text: Kun TV5 (aiemmin nimellä "TV Viisi") aloitti Suomessa vuonna 2004, sen ohjelmakonsepti perustui erilaisiin vuorovaikutteisiin palveluihin. Kanava ei saavuttanut suurta suosiota, joten se muutettiin melko nopeasti musiikkikanavaksi, joka nimettiin The Voiceksi.


title: TV5 (Suomi)

text: TV5 palasi syyskuussa 2008 The Voicen kanavapaikalle ruotsalaista "Kanal 5" -kanavaa mukailevalla uudistuneella ohjelmakonseptilla. Uudistuksen yhteydessä kanavan ohjelmasisällöksi tulivat kotimaiset ja ulkomaiset viihdeohjelmat. Kanava alkoi lähettää ohjelmaa päivittäin kello 20.00–23.00 The Voicen jatkaessa muina aikoina. Myöhemmin TV5-osuuden alkamisajankohta aikaistettiin kello 18:aan.


title: TV5 (Suomi)

text: Huhtikuun alussa 2011 TV5 sai kanavapaikan 10 kokonaan itselleen, kun The Voice siirtyi kanavapaikalle 11. TV5 lähettää nykyisin ohjelmaa jo noin kello 6.00 alkaen. Kanava esittää nykyisin ulkomaisia ja kotimaisia draamasarjoja ja -elokuvia, komediasarjoja, tosi-TV-ohjelmia, viihdeohjelmia, dokumentteja sekä jonkin verran urheilua, kuten tennistä ja tulevaisuudessa olympialaisia.


title: TV5 (Suomi)

text: Toukokuussa 2017 TV5 vaihtoi kanavapaikalle 7, kun Yle Teema yhdistettiin Yle Femin kanssa kanavapaikalle 5.


title: TV5 (Suomi)

text: Ennen vuoden 2018 talviolympialaisia TV5:n katsojaennätys oli "Koomikot"-ohjelman avausjakso, joka keräsi keskimäärin 351 000 katsojaa. Olympialaisten aikaan TV5:n katsojaennätys pantiin uuteen uskoon useampaan kertaan. Miesten jääkiekon ottelu Ruotsi - Suomi keräsi 1,019 miljoonaa katsojaa, ja tämä on TV5:n katsojaennätys.


title: Rod Rust

text: Rod Rust (2. elokuuta 1928 – 23. lokakuuta 2018) oli yhdysvaltalainen amerikkalaisen jalkapallon valmentaja ja puolustuksen koordinaattori.


title: Rod Rust

text: Rust muistetaan Yhdysvalloissa lähinnä New England Patriotsin päävalmentajana, joksi hän pääsi vuonna 1990. Hänet kuitenkin erotettiin heikon kauden jälkeen.


title: Rod Rust

text: Rust työskenteli myös Canadian Football Leaguessa ja yliopistotasolla (mm. Pohjois-Teksas).


title: Mitch Ryan

text: Mitchell "Mitch" Ryan (s. 11. tammikuuta 1928) on yhdysvaltalainen näyttelijä, joka muistetaan varsinkin Edward Montgomeryn roolista (Gregin isä) televisiosarjassa "Dharma ja Greg". Lisäksi hän on tullut tunnetuksi esimerkiksi elokuvista "Magnum .44" (1973) ja "Tappava ase" (1987).


title: Mitch Ryan

text: Ryan palveli Yhdysvaltain laivastossa Korean sodassa.


title: Endeis

text: Endeis () oli kreikkalaisessa mytologiassa Megaran kuninkaan Skironin tytär. Tosin Hyginuksen mukaan Endeis oli kentauri Kheironin tytär. Plutarkhos nimeää vanhemmiksi Skironin ja Khariklon, joskin Khariklo yleisimmin liitetään nimenomaan Kheironin puolisoksi.


title: Endeis

text: Puolisonsa Aiakoksen kanssa hänellä oli kaksi poikaa, Telamon ja Peleus. Endein poikien kerrottiin murhanneen velipuolensa Fokoksen kiekonheitossa osumalla häneen tahallaan kivisellä kiekolla. Heidän motiivinsa oli miellyttää mustasukkaista äitiänsä, koska Fokos ei ollut hänen oma poikansa.


title: Stan Barstow

text: Stan Barstow (28. kesäkuuta 1928 – 1. elokuuta 2011) oli brittiläinen kirjailija. Hänet tunnetaan varsinkin romaanista "A Kind of Loving" (1960), jota on pitkään käytetty vakiteoksena maan kouluissa. Siitä on tehty myös John Schlesingerin ohjaama elokuva "Sellaista rakkautta".


title: Tienhaara (albumi)

text: Tienhaara on suomalaisen Folkswagen-yhtyeen kolmas albumi, joka julkaistiin 17. toukokuuta 2007.


title: Grand Prix -kausi 1931

text: Grand Prix -kausi 1931 oli ensimmäinen kausi Grand Prix -autoilun Euroopan-mestaruussarjaa. Mestaruuden voitti Alfa Romeo -tallissa ajanut italialainen Ferdinando Minoia. Minoia voitti mestaruuden siitä huolimatta, että hän ei voittanut yhtään osakilpailua kauden aikana. Kaikki Euroopan-mestaruussarjaan kuuluneet kilpailut olivat kymmenen tunnin kilpailuja, joten useimmat tallit ajattivat kahta eri kuljettajaa kilpailuissa. Siitä johtuu, että kyseisissä kilpailuissa oli kaksi eri voittajaa.


title: Grand Prix -kausi 1931

text: Kaudella 1931 järjestettiin myös muita Grand Prixejä, mutta ne eivät kuuluneet viralliseen Euroopan mestaruussarjaan, eikä niistä saanut mestaruuspisteitä.


title: Grand Prix -kausi 1931

text: * paikkakunta tai alue, jossa rata sijaitsi


title: Amerikanjuutalainen komitea

text: Amerikanjuutalainen komitea on 1906 perustettu puolustamaan juutalaisten oikeuksia. Se perustettiin alun perin vastustamaan Venäjän keisarikunnassa harjoitettuja juutalaisvastaisia pogromeja.


title: Beachy Head

text: Beachy Head on liitukivestä muodostunut niemi Englannin kaakkoisrannikolla, lähellä Eastbournen kaupunkia Itä-Sussexin kreivikunnassa. Korkeimmillaan 162 metriin merenpinnan yläpuolelle yltävät Beachy Headin jyrkänteet ovat korkeimpia kaikista Britannian rannikon liitukivijyrkänteistä. Korkeutensa vuoksi Beachy Head on myös suosittu itsemurhapaikka.


title: Beachy Head

text: Rannikon liitukiviaines on muodostunut meren alla liitukaudella, yli 65 miljoonaa vuotta sitten. Kenotsooisella kaudella se nousi merestä, ja on siitä asti ollut eroosion muovattavana.


title: Beachy Head

text: Paikan nimi on vuodelle 1274 päivätyissä dokumenteissa Beauchef () ja vuonna 1317 siitä on käytetty nimeä Beaucheif. Vuoteen 1724 mennessä näistä kehittynyt nimitys Beachy Head oli vakiintunut.


title: Beachy Head

text: Vuonna 2001 eräs Beachy Headin osa, Devil's Chimneynä tunnettu muodostuma sortui mereen runsassateisen talven seurauksena.


title: Beachy Head

text: Beachy Headin niemi oli ennen uhka merenkululle Englannin kanaalissa, ja useat laivat haaksirikkoituivat sen rantaan 1600- ja 1700-luvuilla. Adressi majakan rakentamisen puolesta aloitettiin 1691. Vuonna 1831 Beachy Headin viereisellä läntisellä niemellä alkoivat Belle Toutin majakan rakennustyöt ja toimintansa se aloitti 11. lokakuuta 1834. Majakka on ollut esillä useissa tv-sarjoissa ja elokuvissa, ja sitä on kutsuttu Britannian tunnetuimmaksi asutetuksi majakaksi koskaan. Majakkaa siirrettiin parikymmentä metriä sisämaahan päin eroosion vuoksi maaliskuussa 1999.


title: Beachy Head

text: Belle Toutin valo ei kuitenkaan näkynyt tarpeeksi kauas sumuisella säällä, ja sen avuksi valmistui suoraan Beachy Headin eteen rakennettu, 43 metriä korkea majakka vuonna 1902. Uusi majakka työllisti kolme majakanvartijaa kunnes se muutettiin täysin automaattiseksi vuonna 1983. Sen valo välkkyy 20 sekunnin välein ja näkyy neljänkymmenen kilometrin päähän.


title: Beachy Head

text: 1600-luvulta lähtien Beachy Head on ollut tunnettu itsemurhapaikka. Keskimäärin 20 ihmisen on arvioitu kuolevan siellä vuosittain. Itsemurhien hillitsemiseksi jyrkänteen huipun tuntumaan on 1976 pystytetty erityinen puhelinkoppi, jolla voi ottaa yhteyden tukilinjoille. Itsemurhapartiot kiertävät niemeä säännöllisesti ja niistä vastaavalla Beachy Head Chaplancy Teamilla on myös 24 tuntia vuorokaudessa valmis tiimi, jonka voi soittaa paikalle hätätilanteissa. Toimet ovat vähentäneet kuolemia 2000-luvulla, ja vuonna 2006 vain seitsemän ihmisen tiedetään kuolleen Beachy Headissa.


title: Fabien Roy

text: Fabien Roy (s. 17. huhtikuuta 1928) on kanadalainen poliitikko. Hän istui jäsenenä Québecin kansankokouksessa (1970–1973) ja liittovaltion parlamentissa (1979–1980).


title: Fabien Roy

text: Roy kuului maansa Social Credit -liikkeen keskeisiin hahmoihin.


title: Jaak Aaviksoo

text: Jaak Aaviksoo (syntynyt 11. tammikuuta 1954 Tartto) on virolainen poliitikko. Aaviksoo on liberaalikonservatiivisen Isämaan ja Res Publica liiton jäsen. Hän toimi vuosina 2007–2011 Viron puolustusministerinä sekä vuosina 1995–1996 ja 2011–2014 maan opetusministerinä.


title: Jaak Aaviksoo

text: Akateemikko Jaak Aaviksoo on koulutukseltaan fyysikko. Hän on työskennellyt Tarton yliopistossa optiikan ja spektroskopian professorina sekä palvellut myös yliopiston rehtorina.


title: Jaak Aaviksoo

text: Aaviksoo on naimisissa ja kolmen lapsen isä. Hän puhuu sujuvasti englantia, saksaa ja venäjää.


title: Jaak Aaviksoo

text: Aaviksoo alkoi opiskella Tarton yliopistossa fysiikkaa vuonna 1971. Hän valmistui yliopistosta vuonna 1976 "cum laude" -arvosanalla teoreettisen fysiikan puolelta. Vuonna 1992 hän palasi Tarton yliopistoon, tällä kertaa optiikan ja spektroskopian professoriksi. Aaviksoo toimi Tarton yliopiston rehtorina vuosina 1998–2006.


title: Jaak Aaviksoo

text: Vuonna 1995 Aaviksoo toimi Vähin hallituksen kulttuuri- ja opetusministerinä. Vuoden 1996 alussa hänestä tehtiin Viron opetusministeri, kun kulttuuri- ja opetusministerin virat erotettiin toisistaan. Kulttuuriministerin salkun sai Jaak Allik. Tuona aikana hän oli Reformipuolueen jäsen. Aaviksoo lähti puolueesta ennen kuin hänestä tuli Tarton yliopiston rehtori vuonna 1998.


title: Jaak Aaviksoo

text: Vuonna 2006 Aaviksoo ilmoitti jättävänsä Tarton yliopiston rehtorin viran asettuakseen ehdolle Viron parlamentin eli Riigikogun vaaleihin 2007 Isänmaan ja Res Publican liiton jäsenenä. Ennen puolueeseen liittymistä Aaviksoota pidettiin mahdollisena ehdokkaana vuoden 2006 presidentivaaleihin, jotka voitti Sosiaalidemokraattisen puolueen Toomas Hendrik Ilves.


title: Jaak Aaviksoo

text: Vaaleissa Aaviksoo sai yhteensä 4 241 ääntä, ja tuli valituksi Riigikoguun. Hänen puolueensa jäi vaaleissa kolmanneksi suurimmaksi ja sai 19 paikkaa, Reformipuolue 31 ja Keskustapuolue 29 paikkaa. Pääministeri Andrus Ansip, Reformipuolueen puheenjohtaja otti hallitukseensa mukaan Isänmaan ja Res Publican liiton ja Aaviksoota sovitettiin useisiin korkeisiin virkoihin, kuten Riigikogun puhemieheksi ja valtionvarainministeriksi, yllättäen hän otti puolustusministerin työn.


title: Jaak Aaviksoo

text: Aaviksoon astuttua puolustusministerin virkaan 5. huhtikuuta 2007, hänen ensimmäisiksi haasteikseen nousivat Viron puolustusvoimien kehittäminen ja toimiminen Tallinnan pronssisoturiin liittyvän patsaskiistan aikana.


title: Franz Bartl

text: Franz Bartl (7. tammikuuta 1915 – 12. heinäkuuta 1941) oli itävaltalainen käsipalloilija ja olympiamitalisti. Hän oli mukana Itävallan hopeaa voittaneessa joukkueessa Berliinin olympialaisissa 1936. Bartl pelasi turnauksessa kolme ottelua.


title: Kosmonautti (EP)

text: Kosmonautti on suomalaisen Folkswagen-yhtyeen EP-levy, joka julkaistiin 25. maaliskuuta 2006.


title: Lloyd Ruby

text: Lloyd Ruby (12. tammikuuta 1928 – 23. maaliskuuta 2009) oli yhdysvaltalainen moottoriurheilija. Hänet muistetaan muun muassa Sebringin 12 tunnin ajon voitosta, jonka hän saavutti Ken Milesin (1918–1966) kanssa vuonna 1966.


title: Lloyd Ruby

text: Ruby osallistui useisiin Indianapolis 500 -kilpailuihin, joissa sijoittui parhaimmillaan kolmanneksi, vuonna 1964. Hän kilpaili myös Yhdysvaltain Grand Prixissä 1961.


title: Haymarketin tapaus

text: Haymarketin tapaus () alkoi Yhdysvaltain Chicagossa 4. toukokuuta 1886 tapahtuneesta työläisten ja poliisin välisestä yhteenotosta, joka liittyi kahdeksan tunnin työaikaa vaatineisiin mielenosoituksiin. Yksitoista kuolonuhria vaatineen välikohtauksen jälkeen pidätettiin kahdeksan myöhemmin syyttömiksi osoittautunutta anarkistia, joista neljä teloitettiin ja yksi teki itsemurhan vankilassa. Vuonna 1889 Pariisissa kokoontunut toinen internationaali päätti ryhtyä viettämään vappua heidän muistokseen työläisten yleisenä mielenosoitus- ja juhlapäivänä.


title: Haymarketin tapaus

text:
Haymarketin yhteenoton taustalla oli työläisten vaatimus kahdeksantuntisesta työpäivästä, jota oli Chicagossa vaadittu jo vuodesta 1867 lähtien. Joissakin Yhdysvaltain kaupungeissa siihen siirryttiin tietyillä ammattialoilla jo 1860- ja 1870-lukujen aikana, mutta Chicagossa ajatus voimistui vasta 1880-luvulle tultaessa. Vuonna 1884 kaupungissa järjestettiin valtakunnallinen ammattiliittojen kokous, joka päätti 1. toukokuuta 1886 käynnistää maanlaajuisen kahdeksan tunnin työaikaa vaativan liikkeen. Vuosina 1884–1886 oli tarkoitus selvittää työläisten mielipiteitä asiasta ja muita työolojen parantamiseen liittyviä kysymyksiä kuten lapsityövoiman käyttöä. Kampanjaa varten tehtiin aiheeseen liittyviä lauluja ja keksittiin iskulauseita, joista tunnetuimmaksi muodostui ”Eight Hours for Work, Eight Hours for Rest, Eight Hours for What We Will!” (”kahdeksan tuntia työtä, kahdeksan tuntia lepoa, kahdeksan tuntia vapaa-aikaa!”). Mukana oli maltillisia sosialisteja, radikaaleja anarkisteja ja osa oikeistolaisen Knights of Labor -työväenjärjestön jäsenistöstä, vaikka sen puheenjohtaja Terence V. Powderly kieltäytyikin osallistumasta.
Kahdeksan tunnin työaikaa vaativan liikkeen johtohahmoksi nousi Chicagossa sanomalehtimies Albert Parsons, aikaisemmin republikaaneissa ja sosialidemokraateissa vaikuttanut anarkisti. Merkittävässä asemassa oli myös Parsonsin toimittajana työskennellyt puoliso Lucy Parsons. Lauantaina 1. toukokuuta 1886 he johtivat yli 80 000 osallistujan marssia läpi kaupungin pääkadun Michigan Avenuen. Osa työnantajista suostui allekirjoittamaan vaatimukset jo tämän ensimmäisen mielenosoituksen jälkeen. Seuraavana päivänä Albert Parsons matkusti mielenosoitukseen Ohion Cincinnatiin ja Lucy Parsons puolestaan osallistui Chicagossa järjestettyyn 35 000 osallistujan marssiin.


title: Haymarketin tapaus

text: Maanantaina 3. toukokuuta oli jälleen työpäivä, mutta viikonlopun mielenosoitukset laajenivat Chicagossa nyt yli 400 000 työläisen lakoksi, joka pysäytti kaupungin teollisen tuotannon käytännössä kokonaan. Illalla Chicagossa järjestettiin puutavaranlastaajien radikaalin Lumber Shovers’ Union -ammattiliiton 6 000 hengen joukkokokous, johon liittyi myös 500 viereisen McCormickin puimuritehtaan lakossa olevaa työntekijää. Tilaisuudessa puhui saksalaissyntyinen anarkisti August Spies, joka oli saksankielisen "Chicagoer Arbeiter-Zeitung" -sanomalehden päätoimittaja. Häneen puheensa aikana syntyi pieni välikohtaus, kun kokouksen osanottajat eivät päästäneet McCormickin työnjohtajia ja lakkorikkureita poistumaan tehtaan alueelta, vaan pakottivat heidät takaisin laitoksen porttien sisäpuolelle. Pian paikalle saapui 200 poliisia, jotka pampuin ja revolverein varustautuneina hyökkäsivät lakkolaisten kimppuun. Syntyneessä välikohtauksessa sai surmansa mahdollisesti useita työläisiä; kuolonuhrien määrä vaihtelee lähteestä riippuen yhden ja kuuden välillä. Tapauksesta raivostunut Spies lähti kokouksesta välittömästi sanomalehtensä toimitukseen, jossa hän laati lentolehtisen Haymarketin torilla seuraavana päivänä järjestettävää poliisiväkivallan vastaista protestia varten. Tilaisuutta varten hankittiin myös viranomaisten lupa, jonka antoi työläisille myötämieleinen Chicagon pormestari Carter Harrison.


title: Haymarketin tapaus

text: Haymarketin mielenosoitukseen odotettiin saapuvaksi noin 20 000 ihmistä, mutta lopulta paikalle ilmestyi vain vajaat 3 000. Parsonsin ja Spiesin ohella puoli kahdeksalta illalla alkaneessa tilaisuudessa puhui myös kolmas anarkisti, englantilaissyntyinen metodistipastori Samuel Fielden. Alkuvaiheessa paikalla oli lisäksi pormestari Harrison, joka totesi mielensosoituksen rauhalliseksi ja kehotti poliisijohtajaa vapauttamaan läheiselle poliisiasemalle tilaisuutta varten kootut joukot. Kokouksen jatkuessa alkoi sade, jonka vuoksi Parsonsin pariskunta siirtyi lapsineen läheiselle työväentalolle. Kellon lähentyessä kymmentä tapahtuma oli jo lähes ohitse eikä paikalla rankkasateessa ollut enää kuin parisataa henkeä. Torille ilmestyi kuitenkin vielä lähes 170 miehen vahvuinen Winchester-kiväärein varustautunut poliisiosasto, jonka johtaja kehotti mielenosoittajia hajaantumaan. Samuel Fieldenin lopetellessa puhettaan poliisien keskellä räjähti dynamiitista valmistettu pommi, joka surmasi välittömästi yhden poliisin. Räjähdyksen jälkeen poliisit aloittivat summittaisen ammuskelun, jonka yhteydessä he osuivat pimenevässä illassa myös omiin miehiinsä. Paikalla olleet mielenosoittajat puolestaan vastasivat kiväärituleen revolvereillaan. Välikohtaus vaati lopulta 11 kuolonuhria, joista seitsemän oli poliiseja ja neljä mielenosoitukseen osallistuneita työläisiä.


title: Haymarketin tapaus

text: Pommin räjäyttäjää ei koskaan saatu selville. Anarkistien lisäksi epäilyt ovat kohdistuneet yksittäisiin työläisiin sekä poliisin tai Pinkertonin etsivätoimiston provokaattoreihin. Tapahtuneen johdosta seuraavana päivänä julistettiin maanlaajuinen poikkeustila, koska työläisten mielenosoituksia oli ollut lähes joka puolella Yhdysvaltoja. Kaikkein voimakkaimmat toimet nähtiin kuitenkin Chicagon alueella, jossa ammattiyhdistysaktiiveja otettiin kiinni, työväentaloihin ja kokoontumistiloihin tehtiin ratsioita ja sanomalehtien julkaiseminen estettiin. Haymarketin välikohtausta käytettiin tekosyynä ammattiyhdistysliikkeen vastaisille toimille myös Yhdysvaltain ulkopuolella.


title: Haymarketin tapaus

text: Lukuisten pidätettyjen joukosta asetettiin lopulta syytteeseen kahdeksan miestä, jotka kaikki olivat anarkisteja. Parsonsin, Spiesin ja Fieldenin lisäksi oikeuteen joutuivat "Chicagoer Arbeiter-Zeitungin" toimituksessa työskennelleet latoja Adolph Fischer ja apulaispäätoimittaja Michael Schwab, sekä niin ikään lehden palveluksessa ollut Oscar Neebe. Syytteeseen joutuivat myös pommin valmistajaksi väitetty puuseppä Louis Lingg ja anarkistisen International Working People’s Association -ammattiliiton aktiiveihin lukeutunut George Engel. Albert Parsons ei ollut alun perin pidätettyjen joukossa, mutta hän antautui vapaaehtoisesti solidaarisuudenosoituksena tovereitaan kohtaan. Syytetyistä ainoastaan Spies ja Fielden olivat torilla pommin räjähtäessä ja hekin todistettavasti puhujalavalla. Fischer ja Parsons olivat Zepf’s Hallin työväentalolla oluella, Engel kotonaan pelaamassa korttia ja Schwab puolestaan puhumassa toisessa lakkotilaisuudessa.


title: Haymarketin tapaus

text: Kesäkuun 21. päivänä alkanut oikeudenkäynti oli alusta lähtien täysin puolueellinen. Valamiehistöä ei muodostettu normaaliin tapaan arpomalla, vaan sen valitsi syyttäjän nimittämä edustaja, jonka kerrottiin jo ennen oikeudenkäynnin alkua sanoneen pitävänsä huolta siitä, että kaikki syytetyt hirtetään. Valamiehistö koostui pelkästään paikallisista liikemiehistä tai heidän palveluksessaan olevista toimihenkilöistä. Lisäksi mukana oli yksi välikohtauksessa kuolleen poliisin sukulainen.


title: Haymarketin tapaus

text: Oikeudenkäynnissä tuli selvästi ilmi, että vain kolme syytetyistä oli ylipäätään ollut kyseisenä iltana tapahtumapaikalla. Ei myöskään esitetty minkäänlaisia todisteita, että yksikään heistä olisi heittänyt pommia tai olisi millään muullakaan tapaa ollut tekemisissä sen kanssa. Kokouksessa pidettyjä puheitakaan ei pystytty osoittamaan väkivaltaa lietsoviksi; jopa todistajana kuultu pormestari Harrison kutsui niitä hillityiksi. Syyttäjänä toiminut Julius Grinnell ilmaisi päätöspuheenvuorossaan selkeästi, kuinka syytetyt olivat tuomiolla pelkästään poliittisten näkemystensä vuoksi. Hänen mukaansa yksikään heistä ei ollut yhtään sen syyllisempi kuin kukaan muukaan paikalla ollut, mutta miehistä pitää tehdä varoittava esimerkki.


title: Haymarketin tapaus

text: Tuomiot annettiin 20. elokuuta 1886. Oscar Naabe sai 15 vuoden vankeustuomion ja loput seitsemän tuomittiin kuolemaan. Oikeuden päätöksestä tehtiin vuoden 1887 aikana valitus ensin Illinoisin osavaltion korkeimpaan oikeuteen, joka ei kuitenkaan muuttanut tuomioita, ja vielä Yhdysvaltain korkeimpaan oikeuteen, joka puolestaan ei myöntänyt valituslupaa. Amerikkaisen työväenliikkeen merkittävimpiin hahmoihin kuuluneen Samuel Gompersin käymien neuvottelujen sekä laajan kansainvälisen kampanjoinnin ja painostuksen on katsottu olleen syynä siihen, että lopulta Illinoisin kuvernööri Richard J. Oglesby muutti Schwabin ja Fieldenin tuomiot elinkautisiksi. Hän teki päätöksen 10. marraskuuta 1887 – vain vuorokautta ennen teloituksia. Saman päivän aamuna Louis Lingg löydettiin sellistään kuolleena. Hänen kerrottiin tehneen itsemurhan dynamiitin räjäyttämiseen tarkoitetulla nallilla. Tapaus herätti kuitenkin epäilyksiä, koska myös Lingg oli elätellyt toiveita tuomionsa kumoamisesta.